KOMISSION ASETUS (EU) 2022/2473,

annettu 14 päivänä joulukuuta 2022,

kalastus- ja vesiviljelytuotteiden tuottamisen, jalostamisen ja kaupan pitämisen alalla toimiville yrityksille myönnettävien tukien tiettyjen muotojen toteamisesta sisämarkkinoille soveltuviksi Euroopan unionin toiminnasta tehdyn sopimuksen 107 ja 108 artiklan mukaisesti

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen ja erityisesti sen 108 artiklan 4 kohdan,

ottaa huomioon Euroopan unionin toiminnasta tehdyn sopimuksen 107 ja 108 artiklan soveltamisesta tiettyihin valtion monialaisen tuen muotoihin 13 päivänä heinäkuuta 2015 annetun neuvoston asetuksen (EU) 2015/1588 (1) ja erityisesti sen 1 artiklan 1 kohdan a alakohdan i, ii, vi, vii ja x alakohdan,

on julkaissut tämän asetuksen luonnoksen (2),

on kuullut neuvoa-antavaa valtiontukikomiteaa,

sekä katsoo seuraavaa:

(1) Euroopan unionin toiminnasta tehdyn sopimuksen, jäljempänä ’SEUT-sopimus’, 107 artiklan 1 kohdan perusteet täyttävä julkinen rahoitus on valtiontukea, ja siitä on ilmoitettava komissiolle SEUT-sopimuksen 108 artiklan 3 kohdan nojalla. SEUT-sopimuksen 109 artiklan mukaisesti neuvosto voi kuitenkin määrittää tukimuodot, jotka vapautetaan tästä ilmoitusvelvollisuudesta. SEUT-sopimuksen 108 artiklan 4 kohdan mukaisesti komissio voi antaa kyseisiä tukimuotoja koskevia asetuksia.

(2) Asetuksella (EU) 2015/1588 annetaan komissiolle valtuudet katsoa SEUT-sopimuksen 109 artiklan mukaisesti, että tietyt tukimuodot voidaan tietyin edellytyksin vapauttaa ilmoitusvelvollisuudesta. Komissio on soveltanut SEUT-sopimuksen 107 ja 108 artiklaa kalastus- ja vesiviljelytuotteiden tuottamisen, jalostamisen ja kaupan pitämisen alalla toimiviin pk-yrityksiin useita kertoja. Se on myös esittänyt politiikkansa alaa koskevissa suuntaviivoissa. Niiden kokemusten perusteella, jotka komissio on saanut kyseisten säännösten soveltamisesta, sen on tarkoituksenmukaista edelleen käyttää sille asetuksella (EU) 2015/1588 annettua valtuutta. Näin ollen tukea kalastus- ja vesiviljelytuotteiden tuottamisen, jalostamisen ja kaupan pitämisen alalla toimiville mikroyrityksille sekä pienille ja keskisuurille yrityksille, jäljempänä ’pk-yritykset’, tukea, joka myönnetään kyseisellä alalla toimiville yrityksille tuensaajayrityksen koosta riippumatta luonnonmullistusten aiheuttamien vahinkojen korvaamiseen, tukea, joka on tarkoitettu luonnonmullistukseen rinnastettavissa olevien epäsuotuisien sääolojen aiheuttamien vahinkojen korvaamiseen, tukea innovointiin sekä tukea meren ja makean veden elollisten luonnonvarojen säilyttämiseen olisi pidettävä tietyin edellytyksin sisämarkkinoille soveltuvina, ja ne olisi vapautettava SEUT-sopimuksen 108 artiklan 3 kohdassa määrätystä ilmoitusvelvollisuudesta. Vapautusta ilmoitusvelvollisuudesta olisi sovellettava myös rauhoitettujen eläinten aiheuttamien vahinkojen korvaamiseen myönnettävään tukeen tuensaajan koosta riippumatta meren ja makean veden elollisten luonnonvarojen säilyttämiseen liittyvänä toimenpiteenä. Asetuksessa (EU) 2015/1588 ei anneta komissiolle valtuuksia katsoa SEUT-sopimuksen 109 artiklan mukaisesti, että julkisoikeudellisille yhteisöille, viranomaisille taikka julkisille tai puolijulkisille järjestöille myönnettävä valtiontuki voidaan vapauttaa ilmoitusvelvollisuudesta.

(3) On tarkoituksenmukaista edelleen käyttää asetuksella (EU) 2015/1588 annettua valtuutta ja vapauttaa ilmoitusvelvollisuudesta tuki, joka myönnetään luonnonmullistusten aiheuttamien vahinkojen korvaamiseen yrityksille, tuensaajan koosta riippumatta.

(4) Asetuksessa (EU) 2015/1588 annetaan komissiolle valtuudet vapauttaa tiettyjen epäsuotuisien sääolojen aiheuttamien vahinkojen korvaamiseen kalastusalalla myönnettävä tuki SEUT-sopimuksen 108 artiklan 3 kohdan mukaisesta ilmoitusvelvollisuudesta. Tässä asetuksessa vahvistetaan kyseisten valtuuksien perusteella kyseiselle tukimuodolle selkeät soveltuvuutta koskevat edellytykset ja määritellään sen soveltamisala niin, että se sisältää tuen, joka myönnetään yrityksille tuensaajan koosta riippumatta.

(5) Komissio arvioi kalastus- ja vesiviljelyalan valtiontuen soveltuvuuden sisämarkkinoille Euroopan parlamentin ja neuvoston asetuksessa (EU) N:o 1380/2013 (3) säädettyjen yhteisen kalastuspolitiikan tavoitteiden perusteella. Jotta varmistettaisiin johdonmukaisuus unionin rahoittamien tukitoimenpiteiden kanssa, tämän asetuksen nojalla sallitun valtiontuen enimmäisintensiteetin olisi oltava sama kuin Euroopan parlamentin ja neuvoston asetuksen (EU) 2021/1139 (4) 41 artiklassa samanlaiselle tuelle vahvistettu enimmäisintensiteetti.

(6) On tärkeää, ettei tukea myönnetä, jos unionin lainsäädäntöä ja erityisesti asetuksen (EU) N:o 1380/2013 sääntöjä ei noudateta. Sen vuoksi jäsenvaltio voi myöntää tukea kalastus- ja vesiviljelyalalla vain, jos rahoitettavat toimenpiteet ja niiden vaikutukset ovat unionin lainsäädännön mukaisia.

(7) Tämän asetuksen avulla on tarkoitus priorisoida valtiontuen valvontatoimet paremmin, lisätä yksinkertaistamista ja läpinäkyvyyttä sekä parantaa valtiontukisääntöjen noudattamisen tehokasta arviointia ja valvontaa kansallisella ja unionin tasolla säilyttäen samalla komission ja jäsenvaltioiden toimivaltuudet. Suhteellisuusperiaatteen mukaisesti tässä asetuksessa ei ylitetä sitä, mikä on tarpeen näiden tavoitteiden saavuttamiseksi.

(8) Tämän asetuksen yleiset soveltamisedellytykset olisi määriteltävä sellaisten yhteisten periaatteiden nojalla, joilla varmistetaan, että tuki edistää tietyn taloudellisen toiminnan kehitystä, sillä on selkeä kannustava vaikutus, se on tarpeellista, asianmukaista ja oikeasuhteista, se on myönnetty täysin läpinäkyvästi ja siihen kohdistuu valvontaa ja säännöllistä arviointia, eikä se haittaa kaupankäynnin edellytyksiä yhteisen edun kanssa ristiriitaisella tavalla.

(9) Tukea, joka täyttää kaikki tässä asetuksessa asetetut yleiset edellytykset ja tiettyjä tukimuotoja koskevat erityiset edellytykset, olisi pidettävä sisämarkkinoille soveltuvana, ja se olisi vapautettava SEUT-sopimuksen 108 artiklan 3 kohdassa asetetusta ilmoitusvelvollisuudesta.

(10) SEUT-sopimuksen 107 artiklan 1 kohdassa tarkoitettu valtiontuki, joka ei kuulu tämän asetuksen tai asetuksen (EU) 2015/1588 1 artiklan nojalla annettujen muiden asetusten soveltamisalaan, kuuluu edelleen SEUT-sopimuksen 108 artiklan 3 kohdan mukaisen ilmoitusvelvollisuuden piiriin. Tällä asetuksella ei kuitenkaan tulisi rajoittaa jäsenvaltioiden oikeutta ilmoittaa tuesta, joka saattaa kuulua tämän asetuksen soveltamisalaan. Tällainen tuki arvioidaan kalastus- ja vesiviljelyalan valtiontukien tarkastelemista varten annettujen suuntaviivojen (5) perusteella.

(11) Tätä asetusta ei tulisi soveltaa tukeen, jolla suositaan kotimaisia tuotteita tuontituotteiden kustannuksella, eikä vientiin liittyvään toimintaan myönnettävään tukeen. Sitä ei varsinkaan tulisi soveltaa tukeen, jolla rahoitetaan jakeluverkon perustamista ja toimintaa jossakin toisessa jäsenvaltiossa tai kolmannessa maassa. Messujen osallistumiskustannuksiin tai sellaisista selvityksistä tai konsulttipalveluista aiheutuviin kustannuksiin myönnettävää tukea, joita tarvitaan uuden tai olemassa olevan tuotteen tuomiseksi uusille markkinoille toisessa jäsenvaltiossa tai kolmannessa maassa, ei yleensä tulisi katsoa vientitueksi.

(12) Komission olisi varmistettava, että hyväksytty tuki ei muuta kaupankäynnin edellytyksiä yhteisen edun vastaisella tavalla. Sen vuoksi tämän asetuksen soveltamisalan ulkopuolelle olisi jätettävä tuki yritykselle, jolle on annettu sellaiseen komission aikaisempaan päätökseen perustuva maksamaton perintämääräys, jossa tuki on todettu sääntöjenvastaiseksi ja sisämarkkinoille soveltumattomaksi; poikkeuksen tästä muodostavat tukijärjestelmät luonnonmullistusten tai luonnonmullistukseen rinnastettavissa olevien epäsuotuisien sääolojen aiheuttamien vahinkojen korvaamiseksi. Tällaista poikkeusta olisi sovellettava myös, jos yhteisölähtöisiin paikallisiin kehittämishankkeisiin osallistuville pk-yrityksille maksetaan vähäinen määrä tukea, sillä tuensaajien yksilöiminen aiheuttaisi perusteettoman hallinnollisen taakan.

(13) Tämän asetuksen soveltamisalan ulkopuolelle olisi jätettävä vaikeuksissa oleville yrityksille myönnettävä tuki, koska tällaista tukea olisi arvioitava valtiontuesta vaikeuksissa olevien yritysten pelastamiseksi ja rakenneuudistukseksi annettujen suuntaviivojen (6) perusteella. On kuitenkin tarpeen säätää tapauksen mukaan tietyistä poikkeuksista tähän sääntöön. Tällaista tukea voidaan poikkeuksellisesti myöntää tämän asetuksen nojalla eläintautien ennaltaehkäisyyn, valvontaan ja hävittämiseen liittyvien kustannusten korvaamiseen, luonnonmullistusten aiheuttamien vahinkojen korvaamiseen tai eräiden luonnonmullistukseen rinnastettavissa olevien sääolojen aiheuttamien vahinkojen korvaamiseen. Lisäksi tätä asetusta olisi sovellettava vaikeuksissa oleviin yrityksiin maksettaessa tukea pk-yrityksille, jotka osallistuvat yhteisölähtöisiin paikallisiin kehittämishankkeisiin tai hyötyvät niistä, silloin kun tällaisten järjestelmien yksittäisiä tuensaajayrityksiä on vaikea yksilöidä. Oikeusvarmuuden turvaamiseksi on aiheellista vahvistaa selkeät kriteerit sen määrittämiseksi, katsotaanko yritys vaikeuksissa olevaksi yritykseksi tätä asetusta sovellettaessa.

(14) Valtiontukisääntöjen täytäntöönpanon valvonta perustuu pitkälti yhteistyöhön jäsenvaltioiden kanssa. Sen vuoksi jäsenvaltion olisi toteutettava kaikki tarvittavat toimenpiteet, joilla varmistetaan tämän asetuksen noudattaminen, myös silloin, kun yksittäisiä tukia myönnetään tämän asetuksen nojalla.

(15) Koska on löydettävä sopiva tasapaino tuetulla alalla tapahtuvan kilpailun vääristymisen minimoinnin ja tämän asetuksen tavoitteiden saavuttamisen välillä, tällä asetuksella ei saisi myöntää poikkeusta yksittäisille tuille, jotka ylittävät vahvistetun enimmäismäärän, riippumatta siitä, myönnetäänkö tuki osana tämän asetuksen nojalla poikkeuksen saanutta tukijärjestelmää.

(16) Läpinäkyvyyden, tasapuolisen kohtelun ja tehokkaan valvonnan varmistamiseksi tätä asetusta olisi sovellettava ainoastaan tukeen, jonka osalta on mahdollista laskea etukäteen tarkka bruttoavustusekvivalentti tarvitsematta tehdä riskinarviointia (läpinäkyvä tuki).

(17) Tässä asetuksessa olisi määriteltävä edellytykset, joiden täyttyessä tiettyjä tukivälineitä, kuten lainoja, takauksia, verotoimenpiteitä ja erityisesti takaisinmaksettavia ennakoita voidaan pitää läpinäkyvinä. Takauksista koostuva tuki olisi katsottava läpinäkyväksi, jos bruttoavustusekvivalentti on laskettu kyseisenkaltaiselle yritykselle vahvistettujen safe harbour -maksujen perusteella. Pienten ja keskisuurten yritysten (pk-yritykset) tapauksessa komission tiedonannossa EY:n perustamissopimuksen 87 ja 88 artiklan soveltamisesta valtiontukiin takauksina (7) määritetään vuosimaksun tasot, joiden ylittyessä valtion takauksia ei katsottaisi tueksi. Tämän asetuksen soveltamiseksi pääomapanoksia ja riskirahoitustoimenpiteitä ei tulisi katsoa läpinäkyväksi tueksi.

(18) Jotta varmistetaan, että tuki on tarpeen ja kannustaa kehittämään edelleen toimintoja tai hankkeita, tätä asetusta ei tulisi soveltaa sellaisiin toimintoihin myönnettävään tukeen, jotka tuensaajayritys toteuttaisi joka tapauksessa myös ilman tukea. Tuki olisi tämän asetuksen nojalla vapautettava SEUT-sopimuksen 108 artiklan 3 kohdan mukaisesta ilmoitusvelvollisuudesta vain siinä tapauksessa, että tuettuun hankkeeseen liittyvät toimet tai työt aloitetaan vasta sen jälkeen kun tuensaajayritys on toimittanut kirjallisen tukihakemuksen.

(19) Kun tämän asetuksen soveltamisalaan kuuluvan tapauskohtaisen tuen saaja on suuri yritys, jäsenvaltion olisi varmistettava pk-yrityksiin sovellettavien kannustavaa vaikutusta koskevien edellytysten lisäksi myös se, että tuensaaja on analysoinut sisäisessä asiakirjassa tuettavan hankkeen tai toiminnan elinkelpoisuutta tuen kanssa ja ilman tukea. Jäsenvaltion olisi tarkistettava, että tällä sisäisellä asiakirjalla osoitetaan, että tuen seurauksena hankkeen tai toiminnan soveltamisala on merkittävästi laajempi, tuensaajan hankkeen tai toiminnan toteuttamiseen käyttämä kokonaismäärä kasvaa merkittävästi taikka hankkeen tai toiminnan toteutusvauhtia nopeutetaan merkittävästi. Olisi myös oltava mahdollista osoittaa kannustava vaikutus sillä perusteella, ettei investointihanketta tai toimintaa olisi toteutettu sellaisenaan ilman tukea kyseisellä maaseutualueella.

(20) Automaattisesti sovellettaviin veroetuuksiin perustuviin tukijärjestelmiin olisi jatkossakin sovellettava kannustavaa vaikutusta koskevaa erityisedellytystä, koska tällainen tuki myönnetään eri menettelyjä noudattaen kuin muut tukimuodot. Tällaisten järjestelmien olisi oltava hyväksyttyjä jo ennen kuin tuettuun hankkeeseen liittyvät toimet tai työt aloitetaan. Tätä edellytystä ei tulisi kuitenkaan soveltaa myöhemmin käyttöön otettaviin verojärjestelmiin edellyttäen, että toiminta kuului jo aikaisempien veroetuuksiin perustuvien verojärjestelmien soveltamisalaan. Tällaisten järjestelmien kannustavan vaikutuksen arvioinnin kannalta ratkaiseva ajankohta on se, jolloin verotoimenpide otettiin käyttöön ensimmäistä kertaa alkuperäisessä järjestelmässä, joka korvataan sen jälkeen myöhemmin käyttöön otettavalla verojärjestelmällä.

(21) Tuki-intensiteettiä laskettaessa olisi otettava huomioon ainoastaan tukikelpoiset kustannukset. Tällä asetuksella ei tulisi myöntää poikkeusta tuelle, joka ylittää sovellettavan tuki-intensiteetin sen seurauksena, että huomioon on otettu sellaisia kustannuksia, jotka eivät ole tukikelpoisia. Tukikelpoiset kustannukset olisi osoitettava selkeillä, eritellyillä ja ajantasaisilla asiakirjoilla. Kaikki käytetyt luvut olisi ilmaistava ennen verojen tai muiden maksujen vähentämistä. Useammassa erässä maksettava tuki olisi diskontattava tuen myöntämispäivän arvoon. Tukikelpoiset kustannukset olisi myös diskontattava myöntämishetken arvoon. Diskonttauksessa ja muussa muodossa kuin avustuksena myönnettävän tuen määrän laskennassa korkokantana olisi käytettävä tuen myöntämisajankohtana sovellettavaa diskonttokorkoa ja viitekorkoa, joka määritellään viite- ja diskonttokorkojen määrittämisessä sovellettavan menetelmän tarkistamisesta annetun komission tiedonannon (8) mukaisesti. Jos tuki myönnetään veroetuuksina, tukierät olisi diskontattava veroetuuksien voimaantuloajankohtina sovellettavien diskonttokorkojen perusteella. Takaisinmaksettavina ennakkoina myönnettävän tuen käyttöä olisi edistettävä, koska tällaiset riskinjakovälineet vahvistavat tuen kannustavaa vaikutusta. Sen vuoksi olisi aiheellista säätää, että kun tuki myönnetään takaisinmaksettavana ennakkona, tässä asetuksessa tarkoitettuja sovellettavia tuki-intensiteettejä voidaan korottaa.

(22) Jos tuki myönnetään tulevia veroja koskevina veroetuuksina, sovellettava diskonttokorko ja tukierien täsmällinen määrä eivät välttämättä ole tiedossa ennakkoon. Tällöin jäsenvaltion olisi ennakolta määritettävä tuen diskontatulle arvolle yläraja sovellettavan tuki-intensiteetin rajoissa. Kun tietyn ajankohdan tukierään sisältyvän tuen määrä saadaan myöhemmin selville, diskonttaus voidaan suorittaa kyseisenä ajankohtana sovellettavan diskonttokoron perusteella. Jokaisen tukierän diskontattu arvo olisi vähennettävä yhteenlasketusta enimmäismäärästä.

(23) Jotta voidaan määrittää, noudatetaanko tässä asetuksessa tarkoitettuja ilmoituskynnysarvoja ja tuen enimmäisintensiteettejä, olisi otettava huomioon tuettuun toimintaan tai hankkeeseen myönnettävän julkisen tuen kokonaismäärä. Lisäksi tässä asetuksessa olisi määritettävä olosuhteet, joissa eri tukimuotojen kasautuminen voidaan hyväksyä. Tämän asetuksen nojalla poikkeuksen saanut tuki ja muu jonkin toisen asetuksen nojalla poikkeuksen saanut tai komission hyväksymä sisämarkkinoille soveltuva tuki voivat kasautua, kunhan kyseiset tukitoimenpiteet koskevat yksilöitävissä olevia eri tukikelpoisia kustannuksia. Jos eri lähteistä peräisin oleva tuki liittyy samoihin – osittain tai täysin päällekkäisiin – yksilöitävissä oleviin tukikelpoisiin kustannuksiin, kasautumisen olisi oltava sallittua suurimpaan tuki-intensiteettiin tai tukimäärään asti, jota voidaan tämän asetuksen mukaisesti soveltaa kyseiseen tukeen. Tässä asetuksessa olisi myös säädettävä erityissäännöt, jotka koskevat tukitoimenpiteiden kasautumista vähämerkityksisen tuen kanssa. Vähämerkityksistä tukea ei usein myönnetä tai voida kohdentaa tiettyihin yksilöitävissä oleviin tukikelpoisiin kustannuksiin. Tällaisessa tapauksessa olisi oltava mahdollista, että vähämerkityksinen tuki voi kasautua vapaasti tämän asetuksen nojalla poikkeuksen saaneen valtiontuen kanssa. Jos vähämerkityksinen tuki on kuitenkin myönnetty samoihin yksilöitävissä oleviin tukikelpoisiin kustannuksiin kuin tämän asetuksen nojalla poikkeuksen saanut valtiontuki, kasautuminen olisi sallittava ainoastaan tämän asetuksen III luvussa tarkoitettuun tuen enimmäisintensiteettiin asti.

(24) Koska SEUT-sopimuksen 107 artiklan 1 kohdassa tarkoitettu valtiontuki on periaatteessa kiellettyä, on tärkeää pystyä tarkastamaan, onko tuki myönnetty sovellettavia sääntöjä noudattaen. Tämän vuoksi valtiontuen läpinäkyvyys on olennaista SEUT-sopimuksen määräysten asianmukaisen soveltamisen kannalta ja edistää sääntöjen noudattamista, vastuuvelvollisuutta, vertaisarviointeja ja tehostaa viime kädessä julkisten varojen käyttöä. Jäsenvaltioita olisi läpinäkyvyyden varmistamiseksi vaadittava perustamaan alueellisella tai kansallisella tasolla kattavat valtiontuen verkkosivustot, joilla julkaistaan yhteenveto jokaisesta tämän asetuksen nojalla poikkeuksen saaneesta tukitoimenpiteestä. Tämän velvoitteen noudattaminen olisi asetettava edellytykseksi sille, että yksittäinen tuki soveltuu sisämarkkinoille. Euroopan parlamentin ja neuvoston direktiivissä (EU) 2019/1024 (9) vahvistetun tietojen julkaisemista koskevan tavanomaisen käytännön mukaisesti olisi käytettävä vakiomuotoa, joka mahdollistaa tietojen hakemisen, lataamisen ja helpon julkaisemisen internetissä. Linkit kaikkien jäsenvaltioiden valtiontukisivustoille olisi julkaistava komission verkkosivustolla. Jokaisesta tämän asetuksen nojalla poikkeuksen saaneesta toimenpiteestä olisi asetuksen (EU) 2015/1588 3 artiklan mukaisesti julkaistava yhteenveto komission verkkosivustolla.

(25) Jotta varmistetaan asetuksen (EU) 2015/1588 mukainen tukitoimenpiteiden tehokas valvonta, on aiheellista vahvistaa vaatimukset, jotka koskevat jäsenvaltioiden raportointia tukitoimenpiteistä, joille on myönnetty poikkeus tämän asetuksen nojalla. Lisäksi on aiheellista vahvistaa säännöt, jotka koskevat tietoja, joita jäsenvaltion olisi säilytettävä tämän asetuksen nojalla poikkeuksen saavan tuen osalta neuvoston asetuksen (EU) 2015/1589 (10) 17 artiklassa asetetun vanhentumisajan. Jokaisessa yksittäisessä tuessa olisi myös oltava nimenomainen viittaus tähän asetukseen.

(26) Jotta voidaan lisätä tässä asetuksessa vahvistettujen soveltuvuusedellytysten vaikuttavuutta, komission olisi voitava peruuttaa ryhmäpoikkeuksesta johtuva etu tulevien tukitoimenpiteiden osalta, jos näitä vaatimuksia ei noudateta. Komission olisi voitava rajata ryhmäpoikkeuksesta johtuvan edun peruuttaminen koskemaan vain tietyntyyppistä tukea, tiettyjä tuensaajayrityksiä tai tiettyjen viranomaisten toteuttamia tukitoimenpiteitä, jos tämän asetuksen noudattamatta jättäminen vaikuttaa ainoastaan rajoitettuun määrään toimenpiteitä tai tiettyihin viranomaisiin. Tällaisen kohdennetun peruuttamisen on määrä tarjota oikeasuhteinen korjaustoimenpide, joka liittyy suoraan tämän asetuksen havaittuun noudattamatta jättämiseen.

(27) Kilpailunvääristymiä mahdollisesti aiheuttavien erojen poistamiseksi, pk-yrityksiä koskevien unionin ja kansallisten aloitteiden yhteensovittamisen helpottamiseksi ja hallinnollisen selkeyden ja oikeusvarmuuden vuoksi tässä asetuksessa käytettävän pk-yrityksen määritelmän olisi perustuttava komission suosituksessa 2003/361/EY (11) esitettyyn määritelmään.

(28) Tämän asetuksen olisi katettava kalastus- ja vesiviljelyalalla myönnettävät tukimuodot, jotka komissio on järjestelmällisesti hyväksynyt jo vuosia. Komission ei tarvitse arvioida tällaisen tuen sisämarkkinoille soveltuvuutta tapauskohtaisesti, jos tuki on asetuksessa (EU) 1380/2013 ja tapauksen mukaan asetuksessa (EU) 2021/1139 säädettyjen edellytysten mukainen.

(29) Luonnonmullistusten tai poikkeuksellisten tapahtumien aiheuttamien vahinkojen korvaamiseen myönnettävä tuki soveltuu SEUT-sopimuksen 107 artiklan 2 kohdan b alakohdan mukaisesti sisämarkkinoille. Oikeusvarmuuden vuoksi on tarpeen määritellä, millaiset tapahtumat voivat olla luonnonmullistuksia, joihin sovelletaan poikkeusta tämän asetuksen nojalla.

(30) Kalastus ja vesiviljely ovat aloja, jotka ovat erityisen alttiita luonnonmullistukseen rinnastettavissa oleville epäsuotuisille sääoloille ja eläintaudeille. Kokemus on osoittanut, että tällaiset tapahtumat vaikuttavat näihin aloihin poikkeuksellisella tavalla ja että kalastajille aiheutuu niistä huomattavia vahinkoja. Toimenpiteitä, joilla asianmukaisesti vakuutetaan ja korvataan tällaisia vahinkoja, pidetään sen vuoksi välineenä, jolla voidaan auttaa yrityksiä toipumaan tällaisista vahingoista ja jatkamaan siten liiketoimintaa ja varmistamaan taloudellisen toiminnan kehittyminen näillä aloilla.

(31) Säännöllisemmin esiintyvien luonnonmullistukseen rinnastettavissa olevien epäsuotuisien sääolojen, kuten myrskyjen, hallan, raekuurojen, jään, sateen tai kovan kuivuuden, aiheuttamaa vahinkoa ei tulisi katsoa SEUT-sopimuksen 107 artiklan 2 kohdan b alakohdassa tarkoitetuksi luonnonmullistukseksi. Sikäli kuin nämä sääolot kuitenkin vaikuttavat taloudelliseen toimintaan niin, että ne voidaan rinnastaa luonnonmullistukseen, tukea tällaisten epäsuotuisien sääolojen aiheuttamien vahinkojen korvaamiseksi olisi pidettävä sisämarkkinoille soveltuvana SEUT-sopimuksen 107 artiklan 3 kohdan c alakohdan nojalla.

(32) Sen varmistamiseksi, että poikkeus kattaa luonnonmullistusten ja luonnonmullistukseen rinnastettavissa olevien epäsuotuisien sääolojen aiheuttamien vahinkojen korvaamiseen myönnettävän tuen, tässä asetuksessa olisi vahvistettava vakiintuneen käytännön mukaisesti edellytykset, joilla tällaiseen tukeen voidaan soveltaa ryhmäpoikkeusta. Näiden edellytysten olisi koskettava erityisesti sitä, että jäsenvaltion toimivaltaiset viranomaiset virallisesti tunnustavat tapahtuman luonteen luonnonmullistukseksi tai luonnonmullistukseen rinnastettavissa oleviksi epäsuotuisiksi sääoloiksi; niiden olisi myös koskettava luonnonmullistuksen tai epäsuotuisien sääolojen ja tuensaajayrityksen, joka voi myös olla vaikeuksissa oleva yritys, kärsimän vahingon välistä suoraa syy-seuraussuhdetta; lisäksi niillä olisi varmistettava, että liialliset korvaukset vältetään. Korvaus ei saisi ylittää sitä, mikä on tarpeen, jotta tuensaajayrityksen tilanne palautuu ennalleen eli ennen tapahtumaa vallinneeseen tilanteeseen.

(33) Kalastus- ja vesiviljelyala ovat aloja, joilla ei ole riittävästi kannustimia yksittäisiin toimiin, vaikka yksittäiset toimet yhdessä hyödyttäisivät kaikkia käyttäjiä. Tästä syystä tukea, joka on tarkoitettu merten biologisen monimuotoisuuden ja ekosysteemien suojeluun ja ennallistamiseen sekä korvausjärjestelmiin kestävän kalastustoiminnan osana, mukaan lukien jätteiden kerääminen merestä, olisi pidettävä sisämarkkinoille soveltuvana SEUT-sopimuksen 107 artiklan 3 kohdan c alakohdan nojalla.

(34) Tässä asetuksessa otetaan huomioon SEUT-sopimuksen 349 artiklassa tarkoitettujen unionin syrjäisimpien alueiden erityistilanne; mainitussa artiklassa määrätään kyseisiä alueita koskevista erityisistä toimenpiteistä.

(35) Jos tukea myönnetään pk-yrityksille, jotka osallistuvat yhteisölähtöisiin paikallisiin kehittämishankkeisiin, tuella on vain vähän vaikutusta kilpailuun, etenkin kun otetaan huomioon tuen myönteinen merkitys tiedon jakamisessa, varsinkin paikallisyhteisöissä, samoin kuin tuen usein kollektiivinen luonne ja suhteellisen pieni mittakaava. Nämä hankkeet ovat luonteeltaan integroituja, monitoimijaisia ja monialaisia, mikä voi johtaa vaikeuksiin niiden valtiontukisääntöjen mukaisessa luokittelussa. Kunnat eivät luonteensa vuoksi kuulu pk-yrityksen määritelmän soveltamisalaan (12). Ne ovat kuitenkin usein olennaisen tärkeitä yhteisölähtöisten paikallisten kehittämishankkeiden järjestämisessä ja toteuttamisessa. Jos yhteisölähtöinen paikallinen kehittämishanke toteutetaan jonkin neuvoston asetuksen (EU) 2015/1588 1 artiklassa säädetyn tavoitteen saavuttamiseksi, tällaisen hankkeen yhteydessä olisi sen vuoksi oltava mahdollista myöntää ryhmäpoikkeus myös sellaiselle tuelle, joka myönnetään kunnille. Kun otetaan huomioon, että eurooppalaisen innovaatiokumppanuuden toimijaryhmien hankkeet ovat luonteeltaan paikallisia ja että kukin hanke valitaan sellaisen monivuotisen paikallisen kehittämisstrategian perusteella, jonka määrittämisestä ja toteuttamisesta vastaa julkisen ja yksityisen sektorin kumppanuus, kuten myös se, että hankkeet suuntautuvat yhteisön edun sekä yhteiskunnallisten ja ympäristö- ja ilmastohyötyjen mukaan, tässä asetuksessa olisi puututtava tiettyihin näissä hankkeissa kohdattuihin vaikeuksiin, jotta niissä olisi helpompi noudattaa valtiontukisääntöjä. Tätä olisi sovellettava myös kuntiin, jotka hyötyvät suoraan tai välillisesti sellaisista yhteisölähtöisistä paikallisista kehittämishankkeista, joilla pyritään johonkin asetuksen (EU) 2015/1588 1 artiklassa säädettyyn tavoitteeseen.

(36) Neuvoston direktiivin 2003/96/EY (13) 15 artiklan 1 kohdan f alakohdan ja 3 kohdan mukaan jäsenvaltio voi ottaa käyttöön sisävesikalastukseen ja kalanviljelyyn sovellettavia verovapautuksia tai -alennuksia. Sen vuoksi on asianmukaista edelleen vapauttaa kyseiset toimenpiteet perussopimuksen 108 artiklan 3 kohdassa määrätystä ilmoitusvelvollisuudesta, jos mainitussa direktiivissä säädetyt edellytykset täyttyvät. Verovapautuksia, joita jäsenvaltiot aikovat ottaa käyttöön mainitun direktiivin 14 artiklan 1 kohdan c alakohdan nojalla ja joita sovelletaan kalastukseen EU:n vesillä, ei pidetä valtion toimenpiteinä eivätkä ne näin ollen ole valtiontukea.

(37) Komission tämän alan kokemuksen perusteella valtiontukisääntöjä olisi tarkistettava säännöllisin väliajoin. Sen vuoksi tätä asetusta olisi sovellettava rajoitetun ajan ja olisi vahvistettava siirtymäsäännöksiä. Ottaen huomioon, että tämän asetuksen nojalla myönnettävää tukea koskevat edellytykset liittyvät läheisesti asetuksen (EU) 2021/1139, jolla perustetaan Euroopan meri-, kalatalous- ja vesiviljelyrahasto (EMKVR) 1 päivän tammikuuta 2021 ja 31 päivän joulukuuta 2027 väliseksi ajaksi, soveltamista varten vahvistettuihin edellytyksiin, on asianmukaista yhdenmukaistaa tämän asetuksen soveltamisjakso EMKVR:sta annetun asetuksen soveltamisjaksoon. Jotta varmistettaisiin jatkuvuus ja turvattaisiin oikeusvarmuus siirtymäkaudella, on asianmukaista, että tätä asetusta sovelletaan 31 päivään joulukuuta 2029.

(38) Jos tämän asetuksen voimassaolo päättyy ilman että sitä pidennetään, tämän asetuksen nojalla poikkeuksen jo saaneisiin tukijärjestelmiin olisi edelleen sovellettava poikkeusta vielä kuuden kuukauden ajan jatkuvuuden ja oikeusvarmuuden varmistamiseksi,

ON HYVÄKSYNYT TÄMÄN ASETUKSEN:

I LUKU

Yhteiset säännökset

1 artikla Soveltamisala 1. Tätä asetusta sovelletaan tukeen, joka myönnetään a) kalastus- ja vesiviljelytuotteiden tuottamisen, jalostamisen tai kaupan pitämisen alalla toimiville mikroyrityksille sekä pienille ja keskisuurille yrityksille, jäljempänä ’pk-yritykset’; b) kunnille 54 ja 55 artiklan nojalla; ja c) kalasatamille, purkupaikoille, huutokauppahalleille ja suojille 29 artiklan nojalla. 2. Tätä asetusta sovelletaan myös tukeen, joka myönnetään kalastus- ja vesiviljelytuotteiden tuottamisen, jalostamisen tai kaupan pitämisen alalla toimiville yrityksille tuesta hyötyvän yrityksen koosta riippumatta seuraavissa tarkoituksissa: a) luonnonmullistusten aiheuttamien vahinkojen korvaaminen; b) luonnonmullistukseen rinnastettavissa olevien epäsuotuisien sääolojen aiheuttamien vahinkojen korvaaminen; c) rauhoitettujen eläinten aiheuttamien vahinkojen korvaaminen; ja d) kalastus- ja vesiviljelyalan innovointi. 3. Tätä asetusta ei sovelleta seuraaviin: a) tuki, jonka määrä vahvistetaan markkinoille saatettavien tuotteiden hinnan tai määrän perusteella; b) kolmansiin maihin tai jäsenvaltioihin suuntautuvaan vientiin liittyvään toimintaan myönnettävä tuki eli tuki, joka on suoraan sidoksissa vientimääriin, jakeluverkon perustamiseen ja toimintaan tai muihin vientitoimintaan liittyviin juokseviin kustannuksiin; c) tuki, jonka myöntämisen ehtona on kotimaisten tuotteiden suosiminen tuontituotteiden kustannuksella; d) tapauskohtainen tuki tämän artiklan 5 kohdassa tarkoitetulle yritykselle; e) tuki toimiin tai menoihin, i) joilla lisätään kalastusaluksen kalastuskapasiteettia; ii) jotka liittyvät sellaisten laitteiden hankkimiseen, jotka parantavat kalastusaluksen kykyä löytää kalaa; iii) jotka liittyvät kalastusaluksen rakentamiseen, hankkimiseen tai tuomiseen, ellei 20 artiklassa toisin säädetä; iv) jotka liittyvät kalastusalusten siirtämisen tai lippuvaltion vaihtamiseen kolmansiin maihin, mukaan lukien yhteisyritysten perustaminen kolmansien maiden kumppaneiden kanssa; v) jotka liittyvät kalastustoiminnan väliaikaiseen ja pysyvään lopettamiseen; vi) jotka liittyvät koekalastukseen; vii) jotka liittyvät yrityksen omistuksen siirtämiseen, ellei 20 artiklassa toisin säädetä; viii) jotka liittyvät suoriin istutuksiin, ellei ole kyse koeistutuksesta; ix) jotka liittyvät uusien satamien tai uusien huutokauppahallien rakentamiseen; x) jotka liittyvät markkinoiden interventiomekanismeihin, joiden tarkoituksena on tarjonnan vähentämiseksi vetää kalastus- tai vesiviljelytuotteita markkinoilta tilapäisesti tai pysyvästi, jotta voidaan estää hintojen lasku tai ajaa hintoja ylös; xi) jotka liittyvät kalastusaluksiin tehtäviin investointeihin, jotka ovat tarpeen tukihakemuksen jättämisen ajankohtana voimassa olevan unionin oikeuden vaatimusten täyttämiseksi, mukaan lukien alueellisiin kalastusjärjestöihin liittyvien unionin velvoitteiden mukaiset vaatimukset; xii) jotka liittyvät investointeihin kalastusaluksiin, jotka ovat harjoittaneet kalastustoimintaa vähemmän kuin 60 päivää tukihakemuksen jättämisvuotta edeltävinä kahtena kalenterivuotena; xiii) jotka liittyvät kalastusaluksen päämoottorin tai apumoottorin korvaamiseen tai nykyaikaistamiseen; f) sellaiselle yritykselle myönnettävä tuki, joka i) on syyllistynyt neuvoston asetuksen (EY) N:o 1005/2008 (14) 42 artiklan tai asetuksen (EY) N:o 1224/2009 (15) 90 artiklan mukaiseen vakavaan rikkomukseen; ii) on osallistunut asetuksen (EY) N:o 1005/2008 40 artiklan 3 kohdassa tarkoitettuun laitonta, ilmoittamatonta ja sääntelemätöntä kalastusta koskevaan unionin LIS-alusluetteloon merkittyjen kalastusalusten toimintaan tai hallinnointiin tai ollut niihin omistussuhteessa taikka osallistunut sellaisen kolmannen maan, joka on todettu mainitun asetuksen 33 artiklan mukaisesti yhteistyöhön osallistumattomaksi kolmanneksi maaksi, lipun alla purjehtivan aluksen toimintaan tai hallinnointiin tai ollut siihen omistussuhteessa; tai iii) on syyllistynyt johonkin Euroopan parlamentin ja neuvoston direktiivin 2008/99/EY (16) 3 ja 4 artiklassa vahvistetuista ympäristörikoksista, kun tukihakemus jätetään tämän asetuksen 32–39 artiklan nojalla. 4. Tätä asetusta ei sovelleta vaikeuksissa oleviin yrityksiin lukuun ottamatta tukea, joka myönnetään a) yritykselle, joka osallistuu yhteisölähtöisiin paikallisiin kehittämishankkeisiin tai hyötyy niistä; b) eläintautien ennaltaehkäisystä, valvonnasta ja hävittämisestä aiheutuvien kustannusten korvaamiseen: c) luonnonmullistusten aiheuttamien vahinkojen korvaamiseen tarkoitettuihin tukijärjestelmiin; tai d) seuraavissa tapauksissa edellyttäen, että yrityksestä tuli vaikeuksissa oleva yritys kyseisen tapahtuman aiheuttamien menetysten tai vahinkojen vuoksi: i) luonnonmullistukseen rinnastettavissa olevien epäsuotuisien sääolojen aiheuttamien vahinkojen korvaamiseksi; tai ii) rauhoitettujen eläinten aiheuttamien vahinkojen korvaamiseksi. 5. Tätä asetusta ei sovelleta tukijärjestelmiin, joissa ei nimenomaisesti suljeta pois yksittäisen tuen maksamista yritykselle, jolle on annettu perintämääräys tuen sääntöjenvastaisuutta ja sisämarkkinoille soveltumattomuutta koskevan aiemman komission päätöksen perusteella, lukuun ottamatta jotakin seuraavista: a) tukijärjestelmät luonnonmullistusten tai luonnonmullistukseen rinnastettavissa olevien epäsuotuisien sääolojen aiheuttamien vahinkojen korvaamiseen; tai b) tukijärjestelmät kustannuksiin, joita aiheutuu pk-yrityksille niiden osallistuessa yhteisölähtöisiin paikallisiin kehittämishankkeisiin, sekä tuki yhteisölähtöisiin paikallisiin kehittämishankkeisiin osallistuville tai niistä hyötyville yrityksille 54 ja 55 artiklan mukaisesti. 6. Tätä asetusta ei sovelleta valtiontukitoimenpiteisiin, jotka ovat itsessään taikka ehtojensa tai rahoitustapansa vuoksi unionin oikeuden vastaisia; tällaisia ovat erityisesti a) tuki, jonka myöntämisen ehtona on, että tuensaajayrityksellä on päätoimipaikka kyseisessä jäsenvaltiossa tai että se on pääasiallisesti sijoittautunut kyseiseen jäsenvaltioon. Vaatimus, jonka mukaan tuensaajalla on oltava tuen maksamisajankohtana toimipaikka tai sivuliike tuen myöntävässä jäsenvaltiossa, on kuitenkin sallittu; b) tuki, jonka myöntämisen ehtona on, että tuensaajayritys käyttää kotimaassa tuotettuja tuotteita tai kotimaisia palveluja; tai c) tuki, jossa rajoitetaan tuensaajayritysten mahdollisuutta hyödyntää tutkimuksen, kehittämisen ja innovoinnin tuloksia toisissa jäsenvaltioissa. d) luontodirektiivi, lintudirektiivi, alusten aiheuttamaa ympäristön pilaantumista koskeva direktiivi ja jätehuoltoa koskevat säännökset. 7. Tätä asetusta ei sovelleta a) 1 päivästä heinäkuuta 2023 20, 21, 24, 26–30, 33, 43, 46, 48, 50 ja 52 artiklan mukaisissa valtiontukijärjestelmissä säädettyyn tukeen, jos se täyttää 12 artiklan edellytykset, b) a alakohdassa tarkoitettujen järjestelmien muutoksiin, lukuun ottamatta muutoksia, jotka eivät vaikuta tukijärjestelmän soveltuvuuteen sisämarkkinoille tämän asetuksen nojalla tai eivät merkittävästi vaikuta hyväksytyn arviointisuunnitelman sisältöön. Kun komissio on arvioinut asiaankuuluvan arviointisuunnitelman, jonka jäsenvaltio on antanut komissiolle tiedoksi, se voi päättää, että tämän asetuksen soveltamista tämän kohdan a alakohdassa tarkoitettuihin tukityyppeihin jatketaan pitempään.

2 artikla Määritelmät 1. Tässä asetuksessa tarkoitetaan: 1) ’tapauskohtaisella tuella’ tukea, jota ei myönnetä tukijärjestelmän perusteella; 2) ’luonnonmullistukseen rinnastettavissa olevilla epäsuotuisilla sääoloilla’ tarkoitetaan sellaista epäsuotuisaa säätä kuin halla, myrsky, rakeet, jää, rankkasade tai jatkuva sade tai ankara kuivuus, joka tuhoaa yli 30 prosenttia keskimääräisestä tuotannosta laskettuna jommankumman seuraavista perusteella: a) edellinen kolmivuotiskausi; tai b) edelliseen viisivuotiskauteen perustuva kolmen vuoden keskiarvo laskettuna ilman korkeinta ja alinta määrää; 3) ’tuella’ toimenpiteitä, jotka täyttävät kaikki SEUT-sopimuksen 107 artiklan 1 kohdassa määrätyt perusteet; 4) ’tuki-intensiteetillä’ tuen bruttomäärää ilmaistuna prosentteina tukikelpoisista kustannuksista ennen verojen tai muiden maksujen vähentämistä; 5) ’tukijärjestelmällä’ säädöstä, jonka perusteella yksittäisiä tukia voidaan muita täytäntöönpanotoimenpiteitä vaatimatta myöntää yrityksille, jotka määritellään kyseisessä säädöksessä yleisesti ja käsitteellisesti, sekä säädöstä, jonka perusteella yhdelle tai useammalle yritykselle voidaan myöntää rajoittamattomaksi ajaksi ja/tai rajoittamaton määrä tukea, joka ei liity mihinkään tiettyyn hankkeeseen; 6) ’bioturvaamisella’ hallintatoimenpiteitä ja fyysisiä toimenpiteitä, joilla on tarkoitus pienentää tautien kulkeutumisen, kehittymisen ja leviämisen riskiä seuraavien osalta: a) eläinpopulaatio tai b) pitopaikka, vyöhyke, lokero, kuljetusväline tai muut tilat, rakennukset tai muu paikka; 7) ’valvonta- ja hävittämistoimenpiteillä’ toimenpiteitä, jotka koskevat eläintauteja, joiden osalta toimivaltainen viranomainen on virallisesti tunnustanut taudinpurkauksen, tai jotka koskevat kasvintuhoojia tai haitallisia vieraslajeja, joiden esiintymisen toimivaltainen viranomainen on virallisesti tunnustanut; 8) ’tuen myöntämispäivällä’ päivää, jolloin tuensaajayritykselle myönnetään laillinen oikeus tuensaantiin asiaan sovellettavan kansallisen lainsäädännön nojalla; 9) ’saalistuksella’ sitä, että rauhoitetut eläimet, kuten hylkeet, merisaukot ja merilinnut, saalistavat verkkoihin tarttuneita tai lammikoissa pidettäviä kaloja; 10) ’arviointisuunnitelmalla’ asiakirjaa, joka kattaa yhden tai useamman tukijärjestelmän ja sisältää vähintään seuraavat seikat: arvioitavan tukijärjestelmän tavoitteet, arviointikysymykset; tulosindikaattorit; suunniteltu arviointimenetelmä; tiedonkeruuta koskevat vaatimukset; arvioinnin ehdotettu ajoitus, mukaan lukien väliarviointiraportin ja lopullisen arviointiraportin jättämispäivä; arvioinnin suorittavan riippumattoman elimen kuvaus tai kriteerit, joita käytetään sen valinnassa, ja yksityiskohtaiset säännöt, joilla varmistetaan arvioinnin julkistaminen; 11) ’myöhemmin käyttöön otettavalla verojärjestelmällä’ järjestelmää, joka on aikaisemman veroetuuksiin perustuvan järjestelmän muutettu versio ja jolla korvataan se; 12) ’kalastajalla’ luonnollista henkilöä, jonka asianomainen jäsenvaltio katsoo harjoittavan kaupallista kalastustoimintaa; 13) ’kalastus- ja vesiviljelytuotteilla’ Euroopan parlamentin ja neuvoston asetuksen (EU) N:o 1379/2013 (17) liitteessä I määriteltyjä tuotteita; 14) ’kalastus- ja vesiviljelyalalla’ talouden alaa, johon kuuluvat kaikki kalastus- tai vesiviljelytuotteiden tuotannon, jalostuksen ja kaupan pitämisen toiminnot; 15) ’kalastuskapasiteetilla’ Euroopan parlamentin ja neuvoston asetuksen (EU) 2017/1130 (18) 4 ja 5 artiklan mukaista aluksen vetoisuutta bruttotonneina (bt) ja tehoa kilowatteina (kW); 16) ’kalasatamalla’ meren tai sisäveden maa- ja vesialuetta, jonka jäsenvaltio on virallisesti tunnustanut ja joka muodostuu sellaisesta infrastruktuurista ja sellaisista varusteista, että kyseisellä alueella voidaan pääasiallisesti ottaa vastaa kalastusaluksia, lastata ja purkaa niiden saaliit, varastoida, vastaanottaa ja toimittaa kyseiset saaliit sekä mahdollistaa kalastajien alukseen nousu ja aluksesta poistuminen; 17) ’bruttoavustusekvivalentilla’ tuen määrää, jos se olisi myönnetty tuensaajayritykselle avustuksena, ennen verojen tai muiden maksujen vähentämistä; 18) ’yksittäisellä tuella’ tapauskohtaista tukea ja tietyille tuensaajille tukijärjestelmän perusteella myönnettävää tukea; 19) ’sisävesikalastuksella’ kalastustoimintaa, jota harjoitetaan kaupallisessa tarkoituksessa sisävesillä aluksilla tai muilla välineillä, myös niillä, joita käytetään talvikalastukseen; 20) ’haitallisella vieraslajilla’ Euroopan parlamentin ja neuvoston asetuksen (EU) N:o 1143/2014 (19) 3 artiklan 3 ja 4 kohdassa määriteltyä unionin kannalta merkityksellistä haitallista vieraslajia ja jäsenvaltion kannalta merkityksellistä haitallista vieraslajia; 21) ’luonnonmullistuksilla’ maanjäristyksiä, lumivyöryjä, maanvyörymiä, tulvia, pyörremyrskyjä, hurrikaaneja, tulivuorenpurkauksia ja luonnollisesti syttyneitä metsä- ja maastopaloja; 22) ’syrjäisimmillä alueilla’ SEUT-sopimuksen 349 artiklassa tarkoitettuja alueita; 23) ’rauhoitetulla eläimellä’ joko unionin tai kansallisessa lainsäädännössä rauhoitettua eläintä, kalat pois lukien; 24) ’takaisinmaksettavalla ennakolla’ hankkeeseen myönnettyä lainaa, joka maksetaan yhdessä tai useammassa erässä ja jonka takaisinmaksuehdot riippuvat hankkeen tuloksista; 25) ’pk-yrityksillä’ tai ’mikroyrityksillä, pienillä ja keskisuurilla yrityksillä’ yrityksiä, jotka täyttävät liitteen I mukaiset perusteet; 26) ’pienimuotoisella rannikkokalastuksella’ kalastustoimintaa, jota harjoittavat: a) suurimmalta pituudeltaan alle 12 metrin pituiset meri- ja sisävesikalastusalukset, jotka eivät käytä neuvoston asetuksen (EY) N:o 1967/2006 (20) 2 artiklan 1 alakohdassa määriteltyjä vedettäviä pyydyksiä; b) rantakalastajat, mukaan lukien äyriäisten kerääjät; 27) ’töiden alkamisella’ joko investointiin liittyvien rakennustöiden alkamista tai ensimmäistä laillisesti velvoittavaa sitoumusta tilata laitteita tai muuta sitoumusta, joka tekee investoinnista peruuttamattoman. Maan ostoa ja valmistelutöitä, kuten lupien hankkimista ja alustavien toteutettavuustutkimusten tekemistä, ei katsota töiden alkamiseksi. Yrityskaupoissa ’töiden alkamisella’ tarkoitetaan hankittuun laitokseen suoraan liittyvien omaisuuserien hankintahetkeä; 28) ’tuetuilla palveluilla’ tukimuotoa, jossa tuki myönnetään lopulliselle edunsaajayritykselle välillisesti luontoissuorituksena ja se maksetaan kyseisen palvelun tai toiminnan tarjoajalle. 29) ’vaikeuksissa olevalla yrityksellä’ komission asetuksen (EU) N:o 651/2014 (21) 2 artiklan 18 alakohdassa säädetyt perusteet täyttävää yritystä. 2. Edellä 1 kohdassa lueteltujen määritelmien lisäksi sovelletaan asetuksen (EU) N:o 1380/2013 4 artiklassa, asetuksen (EU) 2021/1139 2 artiklassa ja asetuksen (EU) 1379/2013 5 artiklassa säädettyjä määritelmiä.

3 artikla Ilmoituskynnysarvo 1. Tätä asetusta ei sovelleta hankkeisiin myönnettävään yksittäiseen tukeen silloin, kun tukikelpoiset kustannukset ovat yli 2,5 miljoonaa euroa tai kun tuen määrä on yli 1,25 miljoona euroa vuodessa yritystä kohti. 2. Edellä 1 kohdassa vahvistettuja kynnysarvoja ei saa kiertää jakamalla tukijärjestelmät tai tukihankkeet keinotekoisesti osiin.

4 artikla Poikkeuksen edellytykset 1. Tukijärjestelmä, tukijärjestelmistä myönnetty yksittäinen tuki ja tapauskohtainen tuki ovat SEUT-sopimuksen 107 artiklan 2 tai 3 kohdassa tarkoitetulla tavalla sisämarkkinoille soveltuvia, ja ne vapautetaan SEUT-sopimuksen 108 artiklan 3 kohdan mukaisesta ilmoitusvelvollisuudesta edellyttäen, että tuki täyttää tämän asetuksen I luvussa säädetyt edellytykset ja tämän asetuksen III luvussa asianomaisen tukimuodon osalta säädetyt erityiset edellytykset. 2. Tukitoimenpide voi saada poikkeuksen tämän asetuksen nojalla vain, jos siinä nimenomaisesti vahvistetaan, että tuensaajat noudattavat tukikauden aikana yhteisen kalastuspolitiikan sääntöjä ja että tuki on maksettava takaisin suhteessa rikkomisen vakavuuteen, jos mainitun kauden aikana havaitaan, ettei tuensaaja noudata yhteisen kalastuspolitiikan sääntöjä.

5 artikla Tuen läpinäkyvyys 1. Tätä asetusta sovelletaan ainoastaan läpinäkyvään tukeen eli tukeen, jonka osalta on mahdollista laskea etukäteen tarkka bruttoavustusekvivalentti tarvitsematta tehdä riskinarviointia. 2. Seuraavat tukimuodot katsotaan läpinäkyviksi: a) avustuksiin sisältyvä tuki, korkotuki ja tuetut palvelut: b) lainoihin sisältyvä tuki, kun bruttoavustusekvivalentti on laskettu tuen myöntämishetkellä voimassa olevan viitekoron perusteella; c) takauksiin sisältyvä tuki: i) jos bruttoavustusekvivalentti on laskettu komission tiedonannossa vahvistettujen safe harbour -maksujen perusteella; tai ii) jos ennen toimenpiteen täytäntöönpanoa takauksen bruttoavustusekvivalentin laskentaan käytettävä menetelmä on hyväksytty EY:n perustamissopimuksen 87 ja 88 artiklan soveltamisesta valtiontukiin takauksina annetun komission tiedonannon tai jonkin sen seuraajatiedonannon perusteella sen jälkeen kun kyseisestä menetelmästä on ilmoitettu komissiolle valtiontuen alalla annetun, kyseisenä ajankohtana sovellettavan komission asetuksen mukaisesti, ja hyväksytty menetelmä koskee nimenomaisesti kyseistä takaustyyppiä ja kyseistä kohteena olevaa liiketoimityyppiä tätä asetusta sovellettaessa; d) veroetuuksina myönnettävä tuki, kun toimenpiteessä määrätään ylärajasta, jolla voidaan varmistaa, että sovellettavaa kynnysarvoa ei ylitetä; e) takaisinmaksettavina ennakkoina myönnettävä tuki, jos takaisinmaksettavan ennakon yhteenlaskettu nimellismäärä ei ylitä tämän asetuksen mukaan sovellettavia kynnysarvoja tai jos ennen toimenpiteen täytäntöönpanoa takaisinmaksettavan ennakon bruttoavustusekvivalentin laskentaan käytettävä menetelmä on hyväksytty sen jälkeen kun siitä on ilmoitettu komissiolle. 3. Tätä asetusta sovellettaessa seuraavia tukimuotoja ei katsota läpinäkyväksi tueksi: a) pääomapanoksista koostuva tuki; b) riskirahoitustoimenpiteistä koostuva tuki.

6 artikla Kannustava vaikutus 1. Tällä asetusta sovelletaan ainoastaan tukeen, jolla on kannustava vaikutus. 2. Tuella katsotaan olevan kannustava vaikutus, jos tuensaajayritys on jättänyt kirjallisen tukihakemuksen kyseiselle jäsenvaltiolle ennen hanketta tai toimintaa koskevien töiden aloittamista. Tukihakemuksen on sisällettävä ainakin seuraavat tiedot: a) yrityksen nimi ja koko; b) kuvaus hankkeesta tai toimesta, mukaan lukien sen alkamis- ja päättymispäivä; c) hankkeen tai toimen sijainti; d) tukikelpoisten kustannusten luettelo; ja e) tuen muoto (avustus, laina, takaus, takaisinmaksettava ennakko tai muu) ja hankkeessa tai toimessa tarvittavan julkisen rahoituksen määrä. 3. Suurille yrityksille myönnettävällä tapauskohtaisella tuella katsotaan olevan kannustava vaikutus, jos jäsenvaltio on sen lisäksi, että se on varmistanut 2 kohdassa säädetyn edellytyksen täyttyvän, on tarkastanut ennen kyseisen tapauskohtaisen tuen myöntämistä, että tuensaajayrityksen laatimasta asiakirja-aineistosta saadaan vahvistus yhdelle tai useammalle seuraavista perusteista: a) hankkeen tai toiminnan merkittävästi laajempi soveltamisala tuen seurauksena; b) tuensaajayrityksen hankkeen tai toiminnan toteuttamiseen käyttämän kokonaismäärän merkittävä lisääntyminen tuen seurauksena; c) kyseisen hankkeen tai toiminnan merkittävästi nopeampi toteutusvauhti; d) kun kyseessä on tapauskohtainen investointituki, hanketta tai toimintaa ei olisi toteutettu kyseisellä alueella sellaisenaan tai se ei olisi ollut riittävän kannattava tuensaajayritykselle kyseisellä alueella ilman tukea. 4. Veroetuuksien muotoisilla toimenpiteillä katsotaan olevan kannustava vaikutus, jos seuraavat edellytykset täyttyvät: a) toimenpiteellä vahvistetaan oikeus tukeen objektiivisin perustein ja ilman jäsenvaltion harkintavaltaa; ja b) tukijärjestelmä oli hyväksytty ja voimassa ennen tuetun hankkeen tai toiminnan toteutukseen liittyvien töiden aloittamista. Tätä vaatimusta ei sovelleta myöhemmin käyttöön otettaviin verojärjestelmiin edellyttäen, että toiminta kuului jo aikaisempien veroetuuksiin perustuvien järjestelmien soveltamisalaan. 5. Poiketen siitä, mitä tämän artiklan 1 ja 2 kohdassa säädetään, seuraavilla tukimuodoilla ei edellytetä olevan kannustavaa vaikutusta tai katsotaan olevan kannustava vaikutus: a) tuki eläintaudin ennaltaehkäisystä, valvonnasta tai hävittämisestä aiheutuvien kustannusten korvaamiseen, jos 42, 49, 51 ja 53 artiklassa vahvistetut edellytykset täyttyvät; b) tuki luonnonmullistusten aiheuttamien vahinkojen korvaamiseen, jos 42, 49, 51 ja 53 artiklassa vahvistetut edellytykset täyttyvät; c) tuki luonnonmullistukseen rinnastettavissa olevien epäsuotuisien sääolojen aiheuttamien vahinkojen korvaamiseen; d) tuki rauhoitettujen eläinten aiheuttamien vahinkojen korvaamiseen, jos 42, 49, 51 ja 53 artiklassa vahvistetut edellytykset täyttyvät; e) jäsenvaltion direktiivin 2003/96/EY 15 artiklan 1 kohdan f alakohdan ja 15 artiklan 3 kohdan nojalla hyväksymä verovapautusten tai veronalennusten muodossa myönnettävä tuki, jos tämän asetuksen 56 artiklassa vahvistetut edellytykset täyttyvät; f) tuki yhteisölähtöisiin paikallisiin kehittämishankkeisiin osallistuville tai niistä hyötyville pk-yrityksille, jos 54 ja 55 artiklan asiaankuuluvat edellytykset täyttyvät; g) 45 artiklan 1 kohdan b alakohdan vii alakohdassa tarkoitettu tuki kaupan pitämistä koskeviin toimenpiteisiin, jos 45 artiklan asiaankuuluvat edellytykset täyttyvät; h) tuki tutkijoiden ja kalastajien välisiin kumppanuuksiin, jos 17 artiklan asiaankuuluvat edellytykset täyttyvät; i) tuki työvoiman osaamisen, työpaikkojen luomisen ja sosiaalisen vuoropuhelun edistämiseen, jos 18 artiklan asiaankuuluvat edellytykset täyttyvät.

7 artikla Tuki-intensiteetti ja tukikelpoiset kustannukset 1. Kaikki tuki-intensiteetin ja tukikelpoisten kustannusten laskennassa käytettävät luvut on ilmaistava ennen verojen tai muiden maksujen vähentämistä. Tukikelpoiset kustannukset on osoitettava asiakirjoilla, joiden on oltava selkeitä, eriteltyjä ja ajantasaisia. Arvonlisävero (alv) ei ole tukikelpoista, paitsi jos se kansallisen lainsäädännön mukaan on palautukseen oikeuttamatonta. 2. Jos tukea myönnetään muussa muodossa kuin avustuksena, tuen määrä on tuen bruttoavustusekvivalentti. 3. Useammassa erässä maksettava tuki diskontataan tuen myöntämispäivän arvoon. Tukikelpoiset kustannukset diskontataan tuen myöntämishetken arvoon. Diskonttauksessa käytettävä korko on tuen myöntämispäivänä sovellettava diskonttokorko. 4. Jos tuki myönnetään veroetuuksina, tukierien diskonttaus suoritetaan veroetuuksien voimaantulopäivinä sovellettavien diskonttokorkojen perusteella. 5. Jos tuki myönnetään vahinkojen tai tulonmenetysten korvaamiseen, siitä on vähennettävä kustannukset, jotka eivät ole suoraan aiheutuneet tapahtumasta. 6. Jos tuki myönnetään takaisinmaksettavina ennakkoina, jotka niiden bruttoavustusekvivalentin laskentaan käytettävien hyväksyttyjen menetelmien puuttuessa ilmaistaan prosentteina tukikelpoisista kustannuksista, ja toimenpide edellyttää, että hankkeen onnistuessa, joka on määritelty kohtuullisen ja varovaisen hypoteesin perusteella, ennakko maksetaan takaisin korkoineen, jotka vastaavat vähintään tuen myöntämispäivänä sovellettavaa diskonttokorkoa, III luvussa tarkoitettuja tuki-intensiteettejä voidaan korottaa 10 prosenttiyksikköä mutta kuitenkin niin, ettei ylitetä tuki-intensiteetin enimmäismäärää, joka on 100 prosenttia tukikelpoisista kustannuksista. 7. Tukikelpoisten kustannusten on oltava Euroopan parlamentin ja neuvoston asetuksen (EU) 2021/1060 (22) 53–57 artiklan vaatimusten mukaisia.

8 artikla Kasautuminen 1. Kun määritellään, noudatetaanko 3 artiklassa säädettyjä ilmoituskynnysarvoja ja III luvussa säädettyjä tuen enimmäisintensiteettejä, on otettava huomioon toimintaan, hankkeeseen tai yritykselle myönnetyn tuen kokonaismäärä riippumatta siitä, rahoitetaanko tuki paikallisesta, alueellisesta, kansallisesta vai unionin lähteestä. 2. Tuki, jolle myönnetään poikkeus tämän asetuksen nojalla, voi kasautua jonkin seuraavista kanssa: a) mikä tahansa muu tuki, kun kyseiset toimenpiteet koskevat eri yksilöitävissä olevia tukikelpoisia kustannuksia; b) mikä tahansa muu valtiontuki, joka liittyy samoihin, osittain tai kokonaan päällekkäisiin tukikelpoisiin kustannuksiin, ainoastaan silloin kun tällainen kasautuminen ei johda kyseiseen tukeen tämän asetuksen nojalla sovellettavan tuen enimmäisintensiteetin tai tuen enimmäismäärän ylittymiseen. 3. Tämän asetuksen nojalla poikkeuksen saanut tuki ei voi kasautua vähämerkityksisen tuen kanssa samojen tukikelpoisten kustannusten osalta, jos kasautuminen johtaisi III luvussa tarkoitetun tuen enimmäisintensiteetin ylittymiseen.

9 artikla Julkaiseminen ja tiedottaminen 1. Jäsenvaltion on varmistettava seuraavien tietojen julkaiseminen komission avoimuusmoduulissa tai kattavalla valtiontukisivustolla kansallisella tai alueellisella tasolla: a) 11 artiklassa tarkoitettu, liitteessä II olevan mallin mukainen vakiomuotoinen yhteenveto tai linkki siihen; b) kaikkien 11 artiklassa tarkoitettujen tukitoimenpiteiden koko teksti tai linkki koko tekstiin; c) tiedot jokaisen yli 10 000 euron suuruisen yksittäisen tuen myöntämisestä. Edellä a, b ja c alakohdassa tarkoitetut tiedot julkaistaan liitteen III mukaisesti. 2. Kun kyseessä ovat veroetuuksien muodossa olevat tukijärjestelmät, 1 kohdan c alakohdan edellytysten katsotaan täyttyvän, jos jäsenvaltio julkaisee vaaditut tiedot yksittäisten tukien määristä seuraavia vaihteluvälejä käyttäen (miljoonaa euroa): a) 0,01–0,2; b) 0,2–0,4; c) 0,4–0,6; d) 0,6–0,8; e) 0,8–1. 3. Edellä 1 kohdan c alakohdassa tarkoitetut tiedot on järjestettävä ja tarjottava käyttöön liitteessä III kuvatussa vakiomuodossa, ja sivustolla on oltava tehokkaat haku- ja lataustoiminnot. Edellä 1 kohdassa tarkoitetut tiedot on julkaistava kuuden kuukauden kuluessa tuen myöntämispäivästä ja veroetuuksien muodossa olevien tukien osalta yhden vuoden kuluessa päivästä, jona veroilmoitus on jätettävä, ja tietojen on oltava saatavilla vähintään 10 vuoden ajan tuen myöntämispäivästä. 4. Jokaisessa tukijärjestelmässä ja yksittäisessä tuessa on oltava nimenomainen viittaus tähän asetukseen siten, että mainitaan asetuksen nimi ja tiedot asetuksen julkaisemisesta Euroopan unionin virallisessa lehdessä, sekä viittaus kyseistä tukea koskeviin III luvun erityisiin säännöksiin tai tapauksen mukaan kansalliseen lainsäädäntöön, jolla varmistetaan tämän asetuksen asiaankuuluvien säännösten noudattaminen. Mukaan on liitettävä täytäntöönpanosäännökset ja muutokset. 5. Tämän artiklan 1 kohdassa säädettyjä julkaisemisvelvoitteita ei sovelleta 54 ja 55 artiklan nojalla toteutettuihin yhteisölähtöisiin paikallisiin kehittämishankkeisiin. 6. Komissio julkaisee verkkosivustollaan a) linkit tämän artiklan 1 kohdassa tarkoitettuihin valtiontuen verkkosivustoihin; b) 11 artiklan 2 kohdassa tarkoitetut yhteenvedot.

II LUKU

Menettelyyn liittyvät vaatimukset

10 artikla Ryhmäpoikkeuksesta johtuvan edun peruuttaminen Jos jäsenvaltio myöntää tukea, jonka esitetään olevan vapautettu ilmoitusvelvollisuudesta tämän asetuksen nojalla mutta joka ei täytä tämän asetuksen I, II ja III luvussa asetettuja edellytyksiä, komissio voi - annettuaan kyseiselle jäsenvaltiolle mahdollisuuden esittää näkemyksensä asiasta - antaa päätöksen, jossa todetaan, että kaikista tai osasta kyseisen jäsenvaltion hyväksymistä tulevista tukitoimenpiteistä, jotka muutoin täyttäisivät tämän asetuksen vaatimukset, on ilmoitettava komissiolle SEUT-sopimuksen 108 artiklan 3 kohdan mukaisesti. Ilmoitettavat toimenpiteet voidaan rajoittaa toimenpiteisiin, joilla myönnetään tietyn tyyppistä tukea tai tukea tiettyjen tuensaajien hyväksi, tai jotka ovat asianomaisen jäsenvaltion tiettyjen viranomaisten hyväksymiä.

11 artikla Raportointi 1. Jäsenvaltion on toimitettava komissiolle komission asetuksen (EY) N:o 794/2004 (23) III luvussa tarkoitettu sähköisessä muodossa oleva vuosikertomus tämän asetuksen soveltamisesta jokaiselta kokonaiselta vuodelta tai sen osalta, jonka aikana tätä asetusta sovelletaan. 2. Lisäksi jäsenvaltion on toimitettava komission sähköisen ilmoitusjärjestelmän kautta liitteessä II olevan mallin mukainen vakiomuotoinen yhteenveto jokaisesta tämän asetuksen nojalla poikkeuksen saaneesta tukitoimenpiteestä ja linkki tukitoimenpiteen koko tekstiin, mukaan lukien sen muutokset, 20 työpäivän kuluessa toimenpiteen voimaantulosta. 3. Tämän artiklan 1 kohtaa ei sovelleta 54 ja 55 artiklassa tarkoitettuihin yhteisölähtöisiin paikallisiin kehittämishankkeisiin.

12 artikla Arviointi 1. Tukijärjestelmälle on tehtävä jälkiarviointi, jos sen valtiontukibudjetti tai toteutuneet menot ylittävät 150 miljoonaa euroa minä tahansa vuonna tai 750 miljoonaa euroa järjestelmän kokonaiskeston aikana; kokonaiskesto tarkoittaa tukijärjestelmän ja mahdollisten sitä edeltäneiden tukijärjestelmien, joilla on samanlainen tavoite ja sama maantieteellinen alue, yhdistettyä kestoa 1 tammikuuta 2023 alkaen. Jälkiarviointi vaaditaan ainoastaan sellaisilta tukijärjestelmiltä, joiden kokonaiskesto on yli kolme vuotta 1 päivästä tammikuuta 2023 alkaen. 2. Jälkiarviointia koskevasta vaatimuksesta voidaan luopua välittömästi sellaista järjestelmää seuraavan tukijärjestelmän osalta, jolla on ollut samanlainen tavoite ja maantieteellinen alue ja jolle on tehty arviointi, josta on laadittu lopullinen arviointiraportti komission hyväksymän arviointisuunnitelman mukaisesti eikä kielteisiä tuloksia ole saatu. Jos tukijärjestelmän lopullinen arviointiraportti ei ole hyväksytyn arviointisuunnitelman mukainen, järjestelmä on keskeytettävä välittömästi. Tällaisen keskeytetyn tukijärjestelmän seuraajalle ei myönnetä ryhmäpoikkeusta. 3. Arvioinnissa on pyrittävä selvittämään, ovatko tukijärjestelmän sisämarkkinoille soveltuvuuden taustalla olevat oletukset ja edellytykset täyttyneet, erityisesti tukitoimenpiteen välttämättömyys ja tehokkuus sen yleisten ja erityisten tavoitteiden perusteella. Siinä on arvioitava myös järjestelmän vaikutusta kilpailuun ja kauppaan. 4. Jäsenvaltion on annettava niiden tukijärjestelmien, joihin sovelletaan 1 kohdan nojalla arviointivaatimusta, arviointisuunnitelman luonnokset tiedoksi komissiolle seuraavasti: a) 20 työpäivän kuluessa tukijärjestelmän voimaantulosta, jos tukijärjestelmän talousarvio ylittää jonakin vuonna 150 miljoonaa euroa tai järjestelmän koko keston aikana 750 miljoonaa euroa; b) 30 työpäivän kuluessa merkittävästä muutoksesta, joka kasvattaa tukijärjestelmän talousarvion jonakin vuotena yli 150 miljoonaan euroon tai tukijärjestelmän koko keston aikana yli 750 miljoonaan euroon; c) 30 työpäivän kuluessa siitä, kun viralliseen tilinpäätökseen on kirjattu tukijärjestelmän osalta joltakin vuodelta yli 150 miljoonan euron menot. 5. Arviointisuunnitelman luonnoksen on oltava komission esittämien yhteisten menetelmäperiaatteiden (24) mukainen. Jäsenvaltioiden on julkaistava komission hyväksymät arviointisuunnitelmat. 6. Jälkiarvioinnin tekijän on oltava tuen myöntävästä viranomaisesta riippumaton asiantuntija, ja arviointi on tehtävä arviointisuunnitelman mukaisesti. Jokaiseen arviointiin on sisällyttävä vähintään yksi väliarviointiraportti ja yksi lopullinen arviointiraportti. Jäsenvaltioiden on julkaistava molemmat raportit. 7. Lopullinen arviointiraportti on toimitettava komissiolle vähintään yhdeksän kuukautta ennen poikkeuksen saaneen tukijärjestelmän voimassaolon päättymistä. Kyseistä ajanjaksoa voidaan lyhentää tukijärjestelmissä, joihin kohdistuu arviointivaatimus niiden viimeisten kahden toteutusvuoden aikana. Arviointien tarkka laajuus ja järjestelyt vahvistetaan komission päätöksessä, jolla arviointisuunnitelma hyväksytään. Kun ilmoitetaan myöhemmästä tukitoimenpiteestä, jolla on samanlainen tavoite, on esitettävä, miten arvioinnin tulokset on otettu huomioon.

13 artikla Seuranta Jäsenvaltion on säilytettävä yksityiskohtaista asiakirja-aineistoa, joka sisältää tarvittavat tiedot ja asiakirjatodisteet, joiden perusteella voidaan vahvistaa, että kaikki tässä asetuksessa säädetyt edellytykset täyttyvät. Asiakirja-aineisto on säilytettävä kymmenen vuoden ajan siitä päivästä alkaen, jolloin tapauskohtainen tuki myönnettiin tai jolloin järjestelmän viimeinen tuki myönnettiin. Asianomaisen jäsenvaltion on toimitettava komissiolle 20 työpäivän tai pyynnössä asetettavan pidemmän määräajan kuluessa kaikki tiedot ja asiakirjatodisteet, jotka komissio katsoo tarvitsevansa voidakseen valvoa tämän asetuksen soveltamista.

III LUKU

Eri tukimuotoja koskevat erityissäännökset

1 jakso

Kestävän kalastuksen ja vesien elollisten luonnonvarojen ennallistamisen ja säilyttämisen edistäminen

14 artikla Yleiset edellytykset Tämän jakson nojalla myönnettävän tuen on täytettävä kaikki seuraavat yleiset edellytykset: a) Jos tuki myönnetään unionin kalastusalukselle, kyseistä alusta ei saa siirtää eikä sen lippuvaltiota vaihtaa unionin ulkopuolelle vähintään viiden vuoden aikana tukea saaneen toimen loppumaksusta. Jos alus siirretään tai sen lippujäsenvaltio vaihdetaan kyseisenä ajanjaksona, jäsenvaltion on perittävä takaisin toimen osalta aiheettomasti maksetut määrät suhteutettuina ajanjaksoon, jona tämän kohdan ensimmäisessä virkkeessä asetettua vaatimusta ei ole noudatettu. b) Toimintakustannukset eivät ole tukikelpoisia, ellei tässä jaksossa nimenomaisesti toisin säädetä.

15 artikla Tuki kalastukseen liittyvään innovointiin 1. Kalastukseen liittyvään innovointiin tarkoitettu tuki, joka täyttää tämän asetuksen I luvussa vahvistetut edellytykset, on SEUT-sopimuksen 107 artiklan 3 kohdan c alakohdassa tarkoitetulla tavalla sisämarkkinoille soveltuvaa, ja se vapautetaan SEUT-sopimuksen 108 artiklan 3 kohdan mukaisesta ilmoitusvelvollisuudesta edellyttäen, että tuen tavoitteena on kehittää tai ottaa käyttöön uusia tai merkittävästi parannettuja tuotteita ja laitteita, uusia tai parannettuja prosesseja ja tekniikkoja sekä uusia tai parannettuja hallinto- ja organisaatiojärjestelmiä, mukaan lukien jalostuksen ja kaupan pitämisen osalta. 2. Jäsenvaltion tai unionin tunnustama tieteellinen tai tekninen elin toteuttaa tuella rahoitetut tuetut palvelut tai ne toteutetaan yhteistyössä sen kanssa. Kyseinen tieteellinen tai tekninen elin validoi näiden toimien tulokset. Tuki maksetaan suoraan tutkimus- ja/tai tiedonlevittämisorganisaatiolle. 3. Jäsenvaltion on julkaistava tukea saavien toimien tulokset asianmukaisesti. 4. Seuraavat kustannukset voivat olla tukikelpoisia: a) seuraaviin liittyvät välittömät henkilöstökustannukset: tutkijat, teknikot ja muu tutkimustoimintaa avustava henkilöstö siltä osin kuin henkilöstö toimii hankkeen parissa; b) välineiden ja laitteiden kustannukset siltä osin kuin ja siltä ajalta kun niitä on käytetty toimissa; jos tällaisia välineitä ja laitteita ei käytetä toimien tarpeisiin koko niiden käyttöikää, tukikelpoisiksi katsotaan ainoastaan poistokustannukset, jotka vastaavat toimien kestoa laskettuna yleisesti hyväksyttyjen kirjanpitoperiaatteiden mukaan; c) rakennusten ja maa-alueiden kustannukset siltä osin kuin ja siltä ajalta kun niitä on käytetty toimissa, seuraavin edellytyksin: i) rakennusten osalta tukikelpoisiksi katsotaan ainoastaan poistokustannukset, jotka vastaavat toimen kestoa, laskettuina yleisesti hyväksyttyjen kirjanpitoperiaatteiden mukaan; ii) maa-alueiden osalta tukikelpoisiksi katsotaan liiketaloudellisin ehdoin toteutetun luovutuksen kustannukset tai toteutuneet pääomakustannukset; d) ulkopuolisista lähteistä markkinaehdoin ostetun tai käyttöluvalla hankitun sopimukseen perustuvan tutkimuksen, tietämyksen ja patenttien kustannukset sekä konsultoinnin ja vastaavien palveluiden kustannukset, kun niitä on käytetty yksinomaan toimia varten; tai e) muut yleiskustannukset ja toimintakustannukset, mukaan lukien suoraan toimista aiheutuvat materiaalien, tarvikkeiden ja vastaavien tuotteiden kustannukset. 5. Tämän artiklan nojalla myönnettävän tuen määrä ei saa ylittää bruttoavustusekvivalenttina tuki-intensiteetin enimmäismäärää, joka on 50 prosenttia tukikelpoisista kustannuksista. Erityiset tuki-intensiteetin enimmäismäärät esitetään liitteessä IV. Jos jokin toimi kuuluu liitteen IV riveistä 1–11 useamman soveltamisalaan, sovelletaan korkeinta tuki-intensiteetin enimmäismäärää.

16 artikla Tuki neuvontapalveluihin 1. Neuvontapalveluihin tarkoitettu tuki, joka täyttää tämän asetuksen I luvussa vahvistetut edellytykset, on SEUT-sopimuksen 107 artiklan 3 kohdan c alakohdassa tarkoitetulla tavalla sisämarkkinoille soveltuvaa, ja se vapautetaan SEUT-sopimuksen 108 artiklan 3 kohdan mukaisesta ilmoitusvelvollisuudesta edellyttäen, että a) tuella parannetaan yritysten yleistä tuloksellisuutta ja kilpailukykyä sekä edistetään kestävää kalastusta; b) kaikilla kyseisen alueen tukikelpoisilla yrityksillä on mahdollisuus saada tätä tukea objektiivisesti määriteltyjen edellytysten perusteella; ja c) neuvontapalvelut toteutuvat jossakin seuraavista muodoista: i) toteutettavuustutkimukset ja neuvontapalvelut, joissa arvioidaan asetuksen (EU) 2021/1139 II osaston II luvun mukaiseen tukeen mahdollisesti oikeutettujen toimenpiteiden toteuttamiskelpoisuutta; ii) ympäristön kestävyyttä koskeva asiantuntijaneuvonta, jossa keskitytään kalastustoiminnasta meren, rannikon, maan ja makean veden ekosysteemeille aiheutuvien kielteisten vaikutusten vähentämiseen ja mahdollisuuksien mukaan eliminointiin; iii) liiketoiminta- ja markkinointistrategioita koskeva asiantuntijaneuvonta. 2. Edellä 1 kohdan b alakohdassa tarkoitettujen toteutettavuustutkimusten, neuvontapalveluiden ja neuvonnan on oltava tieteellisten, akateemisten, ammatillisten tai teknisten elinten tai taloudellista neuvontaa antavien yhteisöjen, joilla on kansallisessa lainsäädännössä vaadittu pätevyys, tarjoamaa. 3. Tuki myönnetään tuetun palvelun tai suoran avustuksen muodossa. 4. Tämän artiklan nojalla myönnettävän tuen määrä ei saa ylittää bruttoavustusekvivalenttina tuki-intensiteetin enimmäismäärää, joka on 50 prosenttia tukikelpoisista kustannuksista. Erityiset tuki-intensiteetin enimmäismäärät esitetään liitteessä IV. Jos jokin toimi kuuluu liitteen IV riveistä 1–11 useamman soveltamisalaan, sovelletaan korkeinta tuki-intensiteetin enimmäismäärää.

17 artikla Tuki tutkijoiden ja kalastajien välisiin kumppanuuksiin 1. Tutkijoiden ja kalastajien välisiin kumppanuuksiin tarkoitettu tuki, joka täyttää tämän asetuksen I luvussa vahvistetut edellytykset, on SEUT-sopimuksen 107 artiklan 3 kohdan c alakohdassa tarkoitetulla tavalla sisämarkkinoille soveltuvaa, ja se vapautetaan SEUT-sopimuksen 108 artiklan 3 kohdan mukaisesta ilmoitusvelvollisuudesta edellyttäen, että a) tuella edistetään tutkijoiden ja kalastajien välistä tietämyksen siirtoa; b) tuki myönnetään seuraaviin: i) yhden tai useamman riippumattoman tutkimuslaitoksen ja kalastajien tai yhden tai useamman kalastajajärjestön välisten verkostojen, kumppanuussopimusten tai yhteenliittymien, joihin tekniset elimet voivat osallistua, perustaminen; ii) edellä i alakohdassa tarkoitettujen verkostojen, kumppanuussopimusten tai yhteenliittymien puitteissa toteutettu toiminta. Kyseiset toimet voivat sisältää tiedonkeruu- ja hallintotoimia, tutkimuksia, pilottihankkeita, tietämyksen ja tutkimustulosten levittämistä, seminaareja ja parhaiden käytäntöjen levittämistä. 2. Tuki myönnetään tuetun palvelun tai suoran avustuksen muodossa. 3. Tukea voi saada ainoastaan seuraaviin suoraan tuetusta hankkeesta aiheutuviin tukikelpoisiin kustannuksiin: a) suorat palkkakustannukset; b) osallistumismaksut; c) matkakustannukset; d) julkaisujen kustannukset; e) ostetut tiedonkeruupalvelut, tutkimukset, pilottihankkeet; f) tilojen ja näyttelykojujen vuokra sekä pystytys- ja purkamiskustannukset; g) kustannukset, joita aiheutuu levitettäessä tieteellisiä tietoja ja asiatietoja. 4. Tämän artiklan nojalla myönnettävän tuen määrä ei saa ylittää bruttoavustusekvivalenttina tuki-intensiteetin enimmäismäärää, joka on 50 prosenttia tukikelpoisista kustannuksista. Erityiset tuki-intensiteetin enimmäismäärät esitetään liitteessä IV. Jos jokin toimi kuuluu liitteen IV riveistä 1–11 useamman soveltamisalaan, sovelletaan korkeinta tuki-intensiteetin enimmäismäärää.

18 artikla Tuki työvoiman osaamisen ja sosiaalisen vuoropuhelun edistämiseen 1. Työvoiman osaamisen ja sosiaalisen vuoropuhelun edistämiseen tarkoitettu tuki, joka täyttää tämän asetuksen I luvussa vahvistetut edellytykset, on SEUT-sopimuksen 107 artiklan 3 kohdan c alakohdassa tarkoitetulla tavalla sisämarkkinoille soveltuvaa, ja se vapautetaan SEUT-sopimuksen 108 artiklan 3 kohdan mukaisesta ilmoitusvelvollisuudesta edellyttäen, että tuki myönnetään a) ammatilliseen koulutukseen, elinikäiseen oppimiseen, yhteishankkeisiin, luonteeltaan taloudellisen, teknisen, sääntelyä koskevan tai tieteellisen tiedon ja innovatiivisten käytäntöjen levittämiseen sekä sellaisten uusien ammatillisten taitojen hankintaan, jotka liittyvät erityisesti meriekosysteemien kestävään hoitoon, hygieniaan, terveyteen, turvallisuuteen, merialalla toteutettaviin toimiin, innovointiin ja yrittäjyyteen; b) verkostoitumiseen sekä kokemusten ja parhaiden käytäntöjen vaihtoon sidosryhmien, muiden muassa sellaisten järjestöjen välillä, jotka edistävät miesten ja naisten tasa-arvoa, naisten asemaa kalastajayhteisöissä sekä pienimuotoista rannikkokalastusta tai rantakalastusta harjoittavien aliedustettujen ryhmien asemaa; tai c) sosiaaliseen vuoropuheluun unionin, kansallisella, alueellisella tai paikallisella tasolla kalastajien, työmarkkinaosapuolten ja muiden asiaankuuluvien sidosryhmien kesken. 2. Edellä 1 kohdassa lueteltujen toimien tukemiseen myönnettävää tukea voidaan myöntää myös itsenäisinä ammatinharjoittajina toimivien kalastajien puolisoille tai, jos ja siinä määrin kuin nämä tunnustetaan kansallisessa lainsäädännössä, kalastajien elinkumppaneille, jotka osallistuvat säännöllisesti ja kansallisessa lainsäädännössä säädetyin edellytyksin itsenäisen kalastajan toimintaan ja suorittavat samoja tehtäviä tai avustavia tehtäviä. 3. Tämän artiklan nojalla myönnettävän tuen määrä ei saa ylittää bruttoavustusekvivalenttina tuki-intensiteetin enimmäismäärää, joka on 50 prosenttia tukikelpoisista kustannuksista, lukuun ottamatta ammatillista vesiliikenne- ja turvallisuuskoulutusta, jonka osalta tuki-intensiteetin enimmäismäärä on 100 prosenttia. Erityiset tuki-intensiteetin enimmäismäärät esitetään liitteessä IV. Jos jokin toimi kuuluu liitteen IV riveistä 1–11 useamman soveltamisalaan, sovelletaan korkeinta tuki-intensiteetin enimmäismäärää.

19 artikla Tuki tulonlähteiden monipuolistamisen ja uusien tulonlähteiden edistämiseen 1. Tulonlähteiden monipuolistamisen ja uusien tulonlähteiden edistämiseen tarkoitettu tuki, joka täyttää tämän asetuksen I luvussa vahvistetut edellytykset, on SEUT-sopimuksen 107 artiklan 3 kohdan c alakohdassa tarkoitetulla tavalla sisämarkkinoille soveltuvaa, ja se vapautetaan SEUT-sopimuksen 108 artiklan 3 kohdan mukaisesta ilmoitusvelvollisuudesta edellyttäen, että a) tuki pyritään suuntaamaan investointeihin, joilla edistetään kalastajien tulonlähteiden monipuolistamista kehittämällä täydentäviä toimintoja, mukaan lukien aluksilla tehtävät investoinnit ja investoinnit ongintamatkailuun, ravintoloihin, kalastusalaan liittyviin ympäristöpalveluihin ja kalastusalaa koskevaan koulutustoimintaan; b) tuki myönnetään kalastajille, i) jotka esittävät uusien toimintojensa kehittämiseksi liiketoimintasuunnitelman; ja ii) joilla on riittävä ammattitaito, joka voidaan hankkia 18 artiklan 1 kohdan a alakohdan mukaisesti rahoitetuin toimin. 2. Edellä 1 kohdan a alakohdassa tarkoitettua tukea myönnetään vain, jos täydentävät toiminnot liittyvät kalastajan pääasialliseen kalastustoimintaan. 3. Tämän artiklan nojalla myönnettävän tuen määrä saa olla enintään 50 prosenttia kutakin toimea koskevassa liiketoimintasuunnitelmassa ennakoidusta talousarviosta ja kunkin tuensaajayrityksen osalta enintään 75 000 euroa.

20 artikla Tuki kalastusaluksen ensimmäiseen hankintaan 1. Kalastusaluksen tai osittaisen omistuksen ensimmäiseen hankintaan tarkoitettu tuki, joka täyttää tämän asetuksen I luvussa vahvistetut edellytykset, on SEUT-sopimuksen 107 artiklan 3 kohdan c alakohdassa tarkoitetulla tavalla sisämarkkinoille soveltuvaa, ja se vapautetaan SEUT-sopimuksen 108 artiklan 3 kohdan mukaisesta ilmoitusvelvollisuudesta edellyttäen, että a) tuella edistetään taloudellisesti, sosiaalisesti ja ympäristöllisesti kestäviä kalastustoimia ja tuensaajayritys on toimittanut tämän tueksi luotettavaa tietoa ja liiketoimintasuunnitelman; ja b) tuki myönnetään sellaisen luonnollisen henkilön tekemään kalastusaluksen ensimmäiseen hankintaan, joka on tukihakemuksen jättöpäivänä enintään 40-vuotias ja on työskennellyt vähintään viisi vuotta kalastajana tai hankkinut asianmukaisen pätevyyden. 2. Edellä olevan 1 kohdan mukaista tukea voidaan myöntää myös oikeushenkilölle, joka on kokonaisuudessaan yhden tai useamman sellaisen luonnollisen henkilön omistuksessa, joista jokainen täyttää 1 kohdassa esitetyt edellytykset. 3. Tämän artiklan mukaista tukea kalastusaluksen yhteiseen ensimmäiseen hankintaan voidaan myöntää useille luonnollisille henkilöille, joista jokainen täyttää 1 kohdassa esitetyt edellytykset. 4. Tämän artiklan mukaista tukea voidaan myöntää myös kalastusaluksen osittaisen omistuksen ensimmäiseen hankintaan luonnolliselle henkilölle, joka täyttää 1 kohdassa esitetyt edellytykset ja jolla katsotaan olevan määräysoikeuksia kyseiseen alukseen vähintään 33 prosentin omistuksella kalastusaluksesta tai kalastusaluksen osuuksista, tai oikeushenkilölle, joka täyttää 2 kohdassa esitetyt edellytykset ja jolla katsotaan olevan määräysoikeuksia kyseiseen alukseen vähintään 33 prosentin omistuksella kalastusaluksesta tai kalastusaluksen osuuksista. 5. Tukea voidaan myöntää ainoastaan kaikki seuraavat vaatimukset täyttävään kalastusalukseen: a) se kuuluu laivastonosaan, jonka osalta on viimeisimmässä asetuksen (EU) N:o 1380/2013 22 artiklan 2 kohdassa tarkoitetussa kalastuskapasiteettia koskevassa selvityksessä osoitettu tasapaino kyseisen segmentin käytettävissä olevien kalastusmahdollisuuksien kanssa; b) se on varustettu kalastustoimintaa varten; c) sen suurin pituus on alle 24 metriä; d) se on ollut kirjattuna unionin laivastorekisteriin vähintään tukihakemuksen jättämisvuotta edeltävien kolmen kalenterivuoden ajan, kun kyseessä on pienimuotoisessa rannikkokalastuksessa käytettävä kalastusalus, ja vähintään viiden kalenterivuoden ajan, kun kyseessä on toisentyyppinen alus; ja e) se on ollut kirjattuna unionin laivastorekisteriin enintään tukihakemuksen jättämisvuotta edeltävien 30 kalenterivuoden ajan. 6. Tämän artiklan nojalla myönnettävän tuen määrä ei saa ylittää bruttoavustusekvivalenttina tuki-intensiteetin enimmäismäärää, joka on 40 prosenttia tukikelpoisista kustannuksista, eikä se missään tapauksessa saa olla enemmän kuin 75 000 euroa kalastajaa ja kalastusalusta kohden.

21 artikla Tuki kalastajien terveyden, turvallisuuden ja työolojen parantamiseksi 1. Kalastajien terveyden, turvallisuuden ja työolojen parantamiseen tarkoitettu tuki, joka täyttää tämän asetuksen I luvussa vahvistetut edellytykset, on SEUT-sopimuksen 107 artiklan 3 kohdan c alakohdassa tarkoitetulla tavalla sisämarkkinoille soveltuvaa, ja se vapautetaan SEUT-sopimuksen 108 artiklan 3 kohdan mukaisesta ilmoitusvelvollisuudesta edellyttäen, että a) tuki myönnetään ainoastaan aluksilla tai yksittäisiin varusteisiin tehtäviin investointeihin, joiden ansiosta ylitetään unionin tai kansallisessa lainsäädännössä edellytetyt vaatimukset; ja b) tukea ei myönnetä toimiin, joilla lisätään kalastusaluksen bruttovetoisuutta. 2. Kun kyseessä ovat toimet, joilla on tarkoitus parantaa kalastajien turvallisuutta, tukikelpoisia ovat seuraavien varusteiden hankinta ja tapauksen mukaan asennus: a) pelastuslautat; b) pelastuslauttojen hydrostaattiset laukaisulaitteet; c) henkilökohtaiset paikannuslähettimet, kuten EPIRB-laitteet (Emergency Position Indicating Radio Beacon), jotka voidaan kiinnittää pelastusliiveihin tai kalastajien työvaatteisiin; d) kelluntavarusteet, erityisesti pelastautumispuvut ja lämpösuojapuvut, pelastusrenkaat ja pelastusliivit; e) hätäraketit; f) nuoranheittolaitteet; g) MOB-pelastusjärjestelmät (man over board); h) palontorjuntalaitteet, kuten sammuttimet, sammutuspeitteet, palo- ja savuilmaisimet, hengityslaitteet; i) palo-ovet; j) polttoainesäiliön sulkuventtiilit; k) kaasunilmaisimet ja kaasuhälytinjärjestelmät; l) pilssivesipumput ja -hälyttimet; m) radio- ja satelliittiviestintälaitteet; n) vesitiiviit kansiluukut ja ovet; o) koneiden suojalaitteet, kuten vinssit ja verkkorummut; p) maihinnoususillat ja nousutikkaat; q) hakuvalo, kansi- tai hätävalaistus; r) vapauttavat turvamekanismit tilanteisiin, joissa pyydys tarttuu vedenalaiseen esteeseen; s) turvakamerat ja -monitorit; t) aluksen kannen turvallisuuden parantamiseksi tarvittavat varusteet ja elementit. 3. Kun kyseessä ovat toimet tai varustehankinnat, joiden tarkoituksena on parantaa kalastajien terveysoloja, tukikelpoisia ovat seuraavat toimet: a) ensiapupakkausten hankinta ja kiinnittäminen; b) lääkkeiden ja laitteiden hankinta kiireellistä hoitoa varten; c) terveydenhuollon etäpalvelujen järjestäminen, mukaan lukien sähköiset teknologiat, varusteet ja lääketieteen kuvantamispalvelut, kun aluksella oleva potilas asioi lääkärin kanssa etäyhteyden kautta; d) oppaiden ja käsikirjojen järjestäminen saataville terveysolojen parantamiseksi; e) tiedotuskampanjat terveysolojen parantamiseksi. 4. Kun kyseessä ovat toimet tai varustehankinnat, joilla on tarkoitus parantaa kalastajien hygieniaoloja, tukikelpoisia ovat seuraavien varusteiden hankinta ja tapauksen mukaan asennus: a) saniteettitilat, kuten WC- ja peseytymistilat; b) keittiötilat sekä varustus elintarvikkeiden varastointia varten; c) vedenpuhdistuslaitteet juomaveden tuottamiseksi; d) ilmanvaihto-, puhdistus- tai desinfiointitarvikkeet tai -järjestelmät asianmukaisten hygieniaolojen ylläpitämiseksi aluksella; e) ohjeet ja käsikirjat hygieniaolojen parantamiseksi aluksella, myös ohjelmistotyökalut. 5. Kun kyseessä ovat toimet tai varustehankinnat, joilla on tarkoitus parantaa kalastajien työoloja kalastusaluksilla, tukikelpoisia ovat seuraavien varusteiden hankinta ja tapauksen mukaan asennus: a) kannen suojakaiteet; b) suojakansirakenteet ja hyttien nykyaikaistaminen, jotta ne antaisivat suojan luonnonmullistukseen rinnastettavissa olevia epäsuotuisia sääoloja vastaan; c) hyttiturvallisuuden parantamiseen ja miehistön yhteisten tilojen järjestämiseen liittyvät tarvikkeet; d) varusteet raskaiden manuaalisten nostojen vähentämiseksi, mukaan lukien kalastukseen suoraan liittyvät laitteet, kuten vinssit; e) liukumisestomaalit ja liukumattomat kumimatot; f) melu-, lämpö- ja kylmäeristeet sekä laitteet ilmanvaihdon parantamiseksi; g) vedenpitävät turvajalkineet ja työvaatteet, kuten silmä- ja hengityssuojat, suojakäsineet ja -kypärät sekä putoamiselta suojaavat varusteet; h) hätätilanteita ja turvallisuusriskejä koskevat varoitusmerkit; i) riskianalyysit ja riskinarvioinnit kalastajiin satamassa tai vesillä kohdistuvien riskien määrittelemiseksi, jotta voidaan toteuttaa toimenpiteitä riskien torjumiseksi tai pienentämiseksi; j) ohjeet ja käsikirjat aluksella vallitsevien työolojen parantamiseksi; k) yhteiset ajoneuvot kuljetukseen äyriäisten ja nilviäisten pyyntialueilta ensimyyntipaikalle; l) rantakalastusta harjoittavien kalastajien työoloja parantavat tilat satamissa, kuten pukuhuoneet, peseytymistilat ja muut saniteettitilat, erityisesti kaikki ne, jotka edistävät ja helpottavat naisten pääsyä työmarkkinoille. 6. Tukea myönnetään kalastajille, myös tapauksen mukaan rantakalastusta harjoittaville kalastajille, tai kalastusalusten omistajille. 7. Kun toimi koostuu aluksella tehtävästä investoinnista, tuen saa myöntää samantyyppistä investointia varten samalle kalastusalukselle 1 päivän tammikuuta 2023 ja 31 päivän joulukuuta 2029 välisenä aikana ainoastaan kerran. Jos toimi koostuu yksittäiseen varusteeseen tehtävästä investoinnista, tuen saa myöntää samantyyppistä varustetta varten samalle tuensaajayritykselle 1 päivän tammikuuta 2023 ja 31 päivän joulukuuta 2029 välisenä aikana ainoastaan kerran. 8. Tämän artiklan nojalla myönnettävän tuen määrä ei saa ylittää bruttoavustusekvivalenttina tuki-intensiteetin enimmäismäärää, joka on 50 prosenttia tukikelpoisista kustannuksista. Erityiset tuki-intensiteetin enimmäismäärät esitetään liitteessä IV. Jos jokin toimi kuuluu liitteen IV riveistä 1–11 useamman soveltamisalaan, sovelletaan korkeinta tuki-intensiteetin enimmäismäärää.

22 artikla Tuki vakuutusmaksujen suorittamiseen ja rahoitusosuuksien suorittamiseen keskinäisiin rahastoihin 1. Vakuutusmaksujen suorittamiseen ja rahoitusosuuksien suorittamiseen keskinäisiin rahastoihin tarkoitettu tuki, joka täyttää tämän asetuksen I luvussa vahvistetut edellytykset, on SEUT-sopimuksen 107 artiklan 3 kohdan c alakohdassa tarkoitetulla tavalla sisämarkkinoille soveltuvaa, ja se vapautetaan SEUT-sopimuksen 108 artiklan 3 kohdan mukaisesta ilmoitusvelvollisuudesta edellyttäen, että a) tukea maksetaan vakuutusmaksuihin tai rahoitusosuuksien suorittamiseen keskinäisiin rahastoihin silloin kun rahastoista tai vakuutuksista maksetaan kalastajille rahallista korvausta taloudellisista tappioista, jotka aiheutuvat rauhoitettujen eläinten haitallisesta käyttäytymisestä, kansanterveydellisistä kriisitilanteista, luonnonmullistukseen rinnastettavissa olevista epäsuotuisista sääoloista, ympäristövahingosta taikka kalastajien tai kalastusalusten pelastuskustannuksista, jos merellä tapahtuu onnettomuus kalastustoiminnan aikana; b) keskinäisen rahaston tämän artiklan nojalla maksama taloudellinen korvaus yhdistettynä muuhun unionin tai kansalliseen välineeseen tai vakuutusjärjestelmään ei johda liialliseen korvaukseen, joka ylittää aiheutuneen taloudellisen tappion; c) vakuutukseen ei liity tulevan tuotannon tyyppiä tai määrää koskevia ehtoja tai määräyksiä eikä tuki ole rajattu tietyn vakuutusyhtiön tai vakuutusyhtiöiden konsernin myöntämään vakuutukseen; ja d) keskinäinen rahasto on jäsenvaltion toimivaltaisen viranomaisen kansallisen lainsäädännön mukaisesti hyväksymä. 2. Tässä artiklassa tarkoitetaan: a) 1 kohdan a alakohdassa tarkoitetuilla kansanterveydellisillä kriisitilanteilla, luonnonmullistukseen rinnastettavissa olevilla epäsuotuisilla sääoloilla tai merellä tapahtuneilla onnettomuuksilla niitä, jotka jäsenvaltion toimivaltainen viranomainen on virallisesti tunnustanut; b) ilmaisulla ’keskinäinen rahasto’ jäsenvaltion kansallisen lainsäädäntönsä mukaisesti hyväksymää järjestelmää, johon kuuluvat kalastajat voivat vakuuttaa itsensä ja jossa korvauksia maksetaan siihen kuuluville kalastajille 1 kohdan a alakohdassa luetelluista tapahtumista aiheutuvista taloudellisista tappioista. Keskinäisen rahaston on harjoitettava läpinäkyvää politiikkaa suhteessa rahastoon tehtäviin maksuihin ja sieltä ottoihin, ja sillä on oltava selkeät säännöt veloista aiheutuvien velvoitteiden varalle. 3. Tuki-intensiteetti saa olla enintään a) 50 prosenttia määristä, jotka keskinäinen rahasto maksaa taloudellisena korvauksena kalastajille; b) 100 prosenttia keskinäisten rahastojen perustamiseen liittyvistä hallintokuluista; c) 70 prosenttia vakuutusmaksun kustannuksista; d) 50 prosenttia rahaston alkupääomasta. 4. Edellä 1 kohdan a alakohdassa tarkoitettuja rahoitusosuuksia voidaan myöntää vain kansanterveydellisistä kriisitilanteista, luonnonmullistukseen rinnastettavissa olevista epäsuotuisista sääoloista, ympäristövahingoista tai merellä tapahtuneista onnettomuuksista aiheutuvien tappioiden kattamiseksi.

23 artikla Tuki kalastusmahdollisuuksien jakamisjärjestelmiin 1. Kalastusmahdollisuuksien jakamisjärjestelmiin tarkoitettu tuki, joka täyttää tämän asetuksen I luvussa vahvistetut edellytykset, on SEUT-sopimuksen 107 artiklan 3 kohdan c alakohdassa tarkoitetulla tavalla sisämarkkinoille soveltuvaa, ja se vapautetaan SEUT-sopimuksen 108 artiklan 3 kohdan mukaisesta ilmoitusvelvollisuudesta edellyttäen, että a) tuella pyritään tukemaan sellaisten järjestelmien suunnittelua, kehittämistä, valvontaa, arviointia ja hallinnointia, jotka koskevat kalastusmahdollisuuksien jakamista jäsenvaltioiden kesken asetuksen (EU) N:o 1380/2013 16 artiklan 8 kohdan mukaisesti, jotta kalastustoiminta voidaan mukauttaa kalastusmahdollisuuksiin; ja b) tuki myönnetään oikeushenkilöille tai luonnollisille henkilöille taikka jäsenvaltion tunnustamille kalastajajärjestöille, mukaan lukien hyväksytyt tuottajajärjestöt, jotka osallistuvat kalastusmahdollisuuksien jakamista koskevien järjestelmien yhteiseen hallinnointiin. 2. Tuki myönnetään tuetun palvelun tai suoran avustuksen muodossa. 3. Tukea voi saada ainoastaan seuraaviin tukikelpoisiin kustannuksiin: a) suorat palkkakustannukset; b) aineellisen tai aineettoman omaisuuden hankkiminen tai ostoleasing enintään omaisuuserien markkina-arvoon asti; c) julkaisujen kustannukset; tai d) suunnittelu- ja kehittämispalvelujen tai -tutkimusten ostaminen. 4. Tämän artiklan nojalla myönnettävän tuen määrä ei saa ylittää bruttoavustusekvivalenttina tuki-intensiteetin enimmäismäärää, joka on 100 prosenttia tukikelpoisista kustannuksista.

24 artikla Tuki ympäristöön kohdistuvien kalastusvaikutusten rajoittamiseen ja kalastuksen mukauttamiseen lajien suojeluun 1. Ympäristöön kohdistuvien kalastusvaikutusten rajoittamiseen ja kalastuksen mukauttamiseen lajien suojeluun tarkoitettu tuki, joka täyttää tämän asetuksen I luvussa vahvistetut edellytykset, on SEUT-sopimuksen 107 artiklan 3 kohdan c alakohdassa tarkoitetulla tavalla sisämarkkinoille soveltuvaa, ja se vapautetaan SEUT-sopimuksen 108 artiklan 3 kohdan mukaisesta ilmoitusvelvollisuudesta edellyttäen, että tuella pyritään vähentämään meriympäristöön kalastuksesta kohdistuvia vaikutuksia, tukemaan asteittaista poisheittämisen lopettamista ja helpottamaan siirtymistä meren elollisten luonnonvarojen kestävään hyödyntämiseen asetuksen (EU) N:o 1380/2013 2 artiklan 2 kohdan mukaisesti. 2. Tukea maksetaan seuraaviin: a) investoinnit laitteisiin, jotka parantavat pyydysten koko- tai lajivalikoivuutta; b) aluksilla tai laitteisiin tehtävät investoinnit, joiden avulla poisheittäminen saadaan loppumaan kaupallisten kantojen tahattomia saaliita välttämällä ja vähentämällä tai pystytään käsittelemään asetuksen (EU) N:o 1380/2013 15 artiklan mukaisesti purettavia tahattomia saaliita; c) investoinnit laitteisiin, jotka rajoittavat ja mahdollisuuksien mukaan poistavat ekosysteemiin tai merenpohjaan kohdistuvia kalastuksen fysikaalisia ja biologisia vaikutuksia; tai d) investoinnit laitteisiin, joilla suojataan pyydyksiä ja saaliita nisäkkäiltä tai linnuilta, joita suojellaan neuvoston direktiivillä 92/43/ETY (25) tai neuvoston ja Euroopan parlamentin direktiivillä 2009/147/EY (26), edellyttäen, että tämä ei heikennä pyydysten valikoivuutta ja että saalistajien fyysisten vahingoittumisen välttämiseksi toteutetaan kaikki asianmukaiset toimenpiteet. 3. Tuen saa myöntää samantyyppistä laitetta varten samalle unionin kalastusalukselle 1 päivän tammikuuta 2023 ja 31 päivän joulukuuta 2029 välisenä aikana ainoastaan kerran. 4. Tukea voidaan myöntää ainoastaan, jos tämän artiklan 2 kohdassa tarkoitetun pyydyksen tai muun laitteen osoitetaan olevan kokovalikoivuudeltaan parempi tai vaikuttavan ekosysteemiin ja muihin kuin kohdelajeihin todistetusti vähemmän kuin vakiopyydys tai muu laite, joka sallitaan unionin lainsäädännössä tai asianomaisessa kansallisessa lainsäädännössä, joka on annettu asetuksessa (EU) N:o 1380/2013 säädetyn alueellistamisen yhteydessä. 5. Tukea myönnetään a) sellaisen unionin kalastusaluksen omistajalle, joka on rekisteröity aktiiviseksi alukseksi ja joka on harjoittanut kalastustoimintaa merellä vähintään 60 päivän ajan tukihakemuksen jättämispäivää edeltävinä kahtena kalenterivuotena; b) kalastajalle, joka omistaa korvattavat pyydykset ja joka on työskennellyt unionin kalastusaluksella vähintään 60 päivän ajan tukihakemuksen jättämispäivää edeltävinä kahtena kalenterivuotena; c) jäsenvaltion tunnustamalle kalastajajärjestölle. 6. Tämän artiklan nojalla myönnettävän tuen määrä ei saa ylittää bruttoavustusekvivalenttina tuki-intensiteetin enimmäismäärää, joka on 100 prosenttia tukikelpoisista kustannuksista.

25 artikla Tuki meren elollisten luonnonvarojen säilyttämiseen liittyvään innovointiin 1. Meren elollisten luonnonvarojen säilyttämiseen liittyvään innovointiin tarkoitettu tuki, joka täyttää tämän asetuksen I luvussa vahvistetut edellytykset, on SEUT-sopimuksen 107 artiklan 3 kohdan c alakohdassa tarkoitetulla tavalla sisämarkkinoille soveltuvaa, ja se vapautetaan SEUT-sopimuksen 108 artiklan 3 kohdan mukaisesta ilmoitusvelvollisuudesta edellyttäen, että a) tuella pyritään edistämään poisheittämisen ja sivusaaliiden asteittaista lopettamista ja helpottamaan siirtymistä meren elollisten luonnonvarojen hyödyntämiseen asetuksen (EU) N:o 1380/2013 2 artiklan 2 kohdan mukaisesti sekä vähentämään kalastuksen vaikutuksia meriympäristöön ja rauhoitettuihin eläimiin; b) tuki myönnetään toimiin, joiden tavoitteena on kehittää tai ottaa käyttöön uutta teknistä tai organisatorista tietämystä, jolla vähennetään kalastustoiminnan ympäristövaikutuksia, mukaan lukien tietämystä paremmasta pyyntitekniikasta ja pyydysten valikoivuudesta, taikka toimiin, joiden tavoitteena on saada aikaan meren elollisten luonnonvarojen kestävämpi käyttö ja rinnakkainelo rauhoitettujen eläinten kanssa; c) tuetut toimet toteuttaa jäsenvaltion tunnustama tieteellinen tai tekninen elin tai toimet toteutetaan yhteistyössä sen kanssa, ja näiden toimien tulokset validoi kyseinen jäsenvaltio; ja d) jäsenvaltio julkaisee tukea saaneiden toimien tulokset asianmukaisesti. 2. Tuki myönnetään tuettujen palvelujen muodossa. 3. Tämän artiklan nojalla rahoitettaviin hankkeisiin osallistuvien kalastusalusten osuus saa olla enintään 5 prosenttia kansallisen laivaston kalastusalusten määrästä tai 5 prosenttia kansallisen laivaston bruttovetoisuudesta, joka lasketaan tukivälineen hyväksymisajankohtana. 4. Ainoastaan seuraavat kustannukset voivat olla tukikelpoisia: a) seuraaviin liittyvät välittömät henkilöstökustannukset: tutkijat, teknikot ja muu tutkimustoimintaa avustava henkilöstö siltä osin kuin henkilöstö toimii hankkeen parissa; b) välineiden ja laitteiden kustannukset siltä osin kuin ja siltä ajalta kun niitä on käytetty hankkeessa; jos tällaisia välineitä ja laitteita ei käytetä hankkeen tarpeisiin koko niiden käyttöikää, tukikelpoisiksi katsotaan ainoastaan poistokustannukset, jotka vastaavat hankkeen kestoa, laskettuina yleisesti hyväksyttyjen kirjanpitoperiaatteiden mukaan; c) rakennusten ja maa-alueiden kustannukset siltä osin kuin ja siltä ajalta kun niitä on käytetty hankkeessa, seuraavin edellytyksin: i) rakennusten osalta tukikelpoisiksi katsotaan ainoastaan poistokustannukset, jotka vastaavat hankkeen kestoa laskettuna yleisesti hyväksyttyjen kirjanpitoperiaatteiden mukaan; ii) maa-alueiden osalta tukikelpoisiksi katsotaan ainoastaan liiketaloudellisin ehdoin toteutetun luovutuksen kustannukset tai toteutuneet pääomakustannukset; d) ulkopuolisista lähteistä markkinaehdoin ostetun tai käyttöluvalla hankitun sopimukseen perustuvan tutkimuksen, tietämyksen ja patenttien kustannukset sekä konsultoinnin ja vastaavien palveluiden kustannukset, kun niitä on käytetty yksinomaan hanketta varten; tai e) muut yleiskustannukset ja toimintakustannukset, mukaan lukien suoraan hankkeesta aiheutuvat materiaalien, tarvikkeiden ja vastaavien tuotteiden kustannukset. 5. Tämän artiklan nojalla myönnettävän tuen määrä ei saa ylittää bruttoavustusekvivalenttina tuki-intensiteetin enimmäismäärää, joka on 50 prosenttia tukikelpoisista kustannuksista. Erityiset tuki-intensiteetin enimmäismäärät esitetään liitteessä IV. Jos jokin toimi kuuluu liitteen IV riveistä 1–11 useamman soveltamisalaan, sovelletaan korkeinta tuki-intensiteetin enimmäismäärää.

26 artikla Tuki merten biologisen monimuotoisuuden ja ekosysteemien suojeluun ja ennallistamiseen sekä korvausjärjestelmiin kestävän kalastustoiminnan osana 1. Merten biologisen monimuotoisuuden ja ekosysteemien suojeluun ja ennallistamiseen sekä korvausjärjestelmiin kestävän kalastustoiminnan osana tarkoitettu tuki, joka täyttää tämän asetuksen I luvussa vahvistetut edellytykset, on SEUT-sopimuksen 107 artiklan 3 kohdan c alakohdassa tarkoitetulla tavalla sisämarkkinoille soveltuvaa, ja se vapautetaan SEUT-sopimuksen 108 artiklan 3 kohdan mukaisesta ilmoitusvelvollisuudesta. 2. Tämän artiklan nojalla myönnettävällä tuella on tuettava seuraavia toimia: a) kalastajien suorittama jätteiden kerääminen merestä, esimerkiksi kadonneiden pyydysten ja meressä olevien roskien passiivinen kerääminen; tukea voivat saada ainoastaan seuraavat toimet: i) kadonneiden pyydysten nostaminen merestä, erityisesti haamukalastuksen torjumiseksi; ii) varusteiden hankinta ja tarvittaessa asentaminen alukselle roskien keräämistä ja varastoimista varten; iii) jätteidenkeruuohjelmien perustaminen toimintaan osallistuville kalastajille, mukaan lukien taloudelliset kannustimet; iv) varusteiden hankinta ja tarvittaessa asentaminen kalasatamaan roskien varastoimista ja kierrättämistä varten; v) viestintä-, tiedotus- ja valistuskampanjat kalastajien ja muiden sidosryhmien kannustamiseksi osallistumaan kadonneiden pyydysten keräämiseksi toteutettaviin hankkeisiin; tai vi) kalastajille ja satamavirkailijoille tarjottava koulutus; b) merieläimistön ja -kasviston suojeluun ja parantamiseen tarkoitettujen kiinteiden tai siirrettävien laitteiden rakentaminen, asentaminen tai nykyaikaistaminen, mukaan lukien niitä koskeva tieteellinen valmistelu ja arviointi; tukea voivat saada ainoastaan seuraavat toimet: i) laitteiden hankinta ja tarvittaessa asennus merialueiden suojelemiseksi troolaukselta; ii) laitteiden hankinta ja tarvittaessa asennus heikentyneiden meriekosysteemien ennallistamiseksi; tai iii) valmistelutyöhön, kuten ennusteiden laadintaan, tieteellisiin selvityksiin tai arviointeihin, liittyvät kustannukset. Sellaisen aluksen hankinta, joka on tarkoitus upottaa veteen käytettäväksi keinotekoisena riuttana, ei ole tukikelpoista; c) meren elollisten luonnonvarojen paremman hoidon tai säilyttämisen edistäminen asentamalla seuraavia varusteita tai toteuttamalla seuraavia toimia ja hankkeita: i) pyörökoukut; ii) akustiset karkotteet; iii) laitteet kilpikonnien päästämiseksi ulos verkosta (TED, turtle excluder device); iv) lintujenkarkotussiimat; v) muut työvälineet ja laitteet, joiden on todettu torjuvan tehokkaasti rauhoitettujen eläinten joutumista tahattomiksi saaliiksi; vi) meren elollisten luonnonvarojen parempaa hoitoa tai säilyttämistä koskevan koulutuksen järjestäminen kalastajille; vii) kalojen, lintujen ja muiden eliöiden tärkeisiin rannikon elinympäristöihin keskittyvät hankkeet; viii) kalojen tärkeisiin lisääntymisalueisiin, kuten rannikoiden kosteikkoihin, keskittyvät hankkeet; tai ix) nykyisten pyydysten korvaaminen vaikutuksiltaan vähäisemmillä pyydyksillä sekä mertoihin, rysiin, jigivälineisiin ja käsisiimoihin liittyvät kustannukset; d) osallistuminen muihin biologisen monimuotoisuuden ja ekosysteemipalvelujen säilyttämiseen ja parantamiseen tähtääviin toimiin, kuten merten ja rannikoiden yksittäisten luontotyyppien ennallistamiseen kestävien kalakantojen tukemiseksi, mukaan lukien toimia koskevien tieteellisten lausuntojen valmistelu ja tieteellinen arviointi; seuraaviin toimiin liittyvät kustannukset ovat tukikelpoisia: i) uusien seurantatekniikoiden testiohjelmat erityisesti seuraavissa tapauksissa: — etäseurantajärjestelmät, kuten kamera- tai videovalvonta, tahattomiksi saaliiksi joutuvien rauhoitettujen eläinten seurantaa ja kirjaamista varten, — oseanografisten tietojen (lämpötila, suolapitoisuus, plankton, leväkukinnat ja sameus) tallentaminen, — haitallisten vieraslajien kartoitus, — toimenpiteet, mukaan lukien tutkimukset, haitallisten vieraslajien leviämisen estämiseksi ja rajoittamiseksi; ii) taloudelliset kannustimet automaattisten tallennuslaitteiden asentamiseksi alukselle oseanografisten tietojen, kuten lämpötilaa, suolapitoisuutta, planktonia, leväkukintoja ja sameutta koskevien tietojen seurantaa ja tallennusta varten; iii) toimenpiteet fysikaalisen tai kemiallisen pilaantumisen vähentämiseksi; iv) toimenpiteet muiden fysikaalisten paineiden vähentämiseksi, mukaan lukien luonnon monimuotoisuuteen kielteisellä tavalla vaikuttava ihmisen aiheuttama vedenalainen melu; v) positiiviset säilyttämistoimenpiteet kasviston ja eläimistön suojelemiseksi, mukaan luettuna kotoperäisten lajien palautus tai istutus, sekä vihreästä infrastruktuurista annetussa komission tiedonannossa (27) tarkoitettujen vihreän infrastruktuurin periaatteiden soveltaminen; tai vi) toimenpiteet haitallisten vieraslajien ennaltaehkäisemiseksi, rajoittamiseksi ja hävittämiseksi. 3. Edellä olevan 2 kohdan d alakohdan nojalla myönnettävän tuen edellytyksenä on, että jäsenvaltion toimivaltaiset viranomaiset hyväksyvät tällaiset tukijärjestelmät tai toimenpiteet. Jäsenvaltion on myös varmistettava, ettei unionin, kansallisten ja yksityisten järjestelmien yhdistelmä johda liiallisiin korvauksiin. 4. Tämän artiklan nojalla myönnettävän tuen määrä ei saa ylittää bruttoavustusekvivalenttina tuki-intensiteetin enimmäismäärää, joka on 100 prosenttia tukikelpoisista kustannuksista.

27 artikla Tuki energiatehokkuuden parantamiseen ja ilmastonmuutoksen vaikutusten hillintään 1. Energiatehokkuuden parantamiseen ja ilmastonmuutoksen vaikutusten hillintään tarkoitettu tuki – lukuun ottamatta tukea moottoreiden uusimiseen tai nykyaikaistamiseen – joka täyttää tämän asetuksen I luvussa vahvistetut edellytykset, on SEUT-sopimuksen 107 artiklan 3 kohdan c alakohdassa tarkoitetulla tavalla sisämarkkinoille soveltuvaa, ja se vapautetaan SEUT-sopimuksen 108 artiklan 3 kohdan mukaisesta ilmoitusvelvollisuudesta. 2. Tämän artiklan mukaista tukea voidaan myöntää ainoastaan seuraaviin toimenpiteisiin: a) sellaiset laitteisiin tai aluksilla tehtävät investoinnit, joiden tavoitteena on vähentää epäpuhtauspäästöjä tai kasvihuonekaasupäästöjä ja lisätä kalastusalusten energiatehokkuutta. Investoinnit pyydyksiin ovat myös tukikelpoisia edellyttäen, että niillä ei haitata kyseisten pyydysten valikoivuutta; b) energiatehokkuustarkastukset ja -järjestelmät; tai c) tutkimukset, joilla arvioidaan vaihtoehtoisten käyttövoimajärjestelmien ja laivanrunkomallien vaikutuksia kalastusalusten energiatehokkuuteen. 3. Tukea myönnetään 2 kohdan mukaisesti ainoastaan kalastusalusten omistajille, ja sen saa myöntää samantyyppistä investointia varten samalle kalastusalukselle 1 päivän tammikuuta 2023 ja 31 päivän joulukuuta 2029 välisenä aikana ainoastaan kerran. 4. Tukikelpoisia kustannuksia ovat asianomaisista toimista aiheutuvat suorat lisäkustannukset. Sovellettaessa 2 kohdan a alakohtaa i) aluksen rungon hydrodynamiikan parantamiseen tähtäävien toimenpiteiden osalta tukikelpoisia kustannuksia voivat olla ainoastaan — investoinnit merikelpoisuutta ja vakavuutta parantaviin mekanismeihin, kuten myrskyköliin ja bulbikeulaan, — kustannukset, jotka liittyvät myrkyttömien kiinnittymisenestovalmisteiden, kuten kuparipinnoitteen, käyttöön kitkan vähentämiseksi, — kustannukset, jotka liittyvät ohjauslaitteisiin, kuten ohjauslaitteen hallintajärjestelmiin ja peräsimen säästä ja merenkäynnistä riippuvaisen liikkeen vähentämiseksi käytettäviin rinnakkaisiin peräsimiin, tai — allastestaus hydrodynamiikan parantamisen perustaksi; ii) aluksen propulsiojärjestelmän parantamiseen tähtäävien toimenpiteiden osalta tukikelpoisia kustannuksia voivat olla ainoastaan seuraavien varusteiden hankintaan ja tarvittaessa asennukseen liittyvät kustannukset: — energiatehokkaat potkurit vetoakselit mukaan lukien, — katalysaattorit, — energiatehokkaat generaattorit, kuten vety- tai maakaasukäyttöiset, — uusiutuvaan energiaan perustuvat propulsioelementit, kuten purjeet, leijat, tuulimyllyt, turbiinit ja aurinkopaneelit, — keulapotkurit, — taloudellisuusmittarit, polttoaineen hallintajärjestelmät ja seurantajärjestelmät, tai — investoinnit propulsiojärjestelmää parantaviin suuttimiin; iii) pyydyksiin ja kalastusvälineisiin tehtävien investointien osalta tukikelpoisia kustannuksia voivat olla ainoastaan seuraaviin toimenpiteisiin liittyvät kustannukset: — vedettävän pyydyksen vaihto vaihtoehtoiseen pyydykseen, — vedettävän pyydyksen muutokset, tai — investoinnit vedettävän pyydyksen seurantalaitteisiin; iv) sähkö- tai lämpöenergian kulutuksen vähentämiseen tähtäävien investointien osalta tukikelpoisia kustannuksia voivat olla ainoastaan seuraavat kustannukset: — investoinnit alusten jäähdytys-, jäädytys- tai eristysjärjestelmien parantamiseksi, tai — investoinnit, joilla kannustetaan kierrättämään lämpöä aluksella, mikä tarkoittaa lämmön talteenottoa ja käyttöä uudelleen muihin aputoimintoihin aluksella. Aluksen rungon peruskunnossapitoon liittyvät kustannukset eivät ole tukikelpoisia 2 kohdan a alakohdan nojalla. 5. Tämän artiklan nojalla myönnettävän tuen määrä ei saa ylittää bruttoavustusekvivalenttina tuki-intensiteetin enimmäismäärää, joka on 50 prosenttia tukikelpoisista kustannuksista. Erityiset tuki-intensiteetin enimmäismäärät esitetään liitteessä IV. Jos jokin toimi kuuluu liitteen IV riveistä 1–11 useamman soveltamisalaan, sovelletaan korkeinta tuki-intensiteetin enimmäismäärää.

28 artikla Tuki lisäarvon, tuot